qundao/data-zh-poetry huggingface dataset:
郊居杂兴·其四
作者：阮大铖
朝代：明
体裁：古风

萝葛翳山窗，梦境亦沉邃。觉闻松际禽，始悟晨峰翠。是时力作人，起治田中事。感彼力能勤，吾生理恒遂。既念黍苗深，和泽久仍閟。蹉跎违土膏，辗转动长喟。赖此中林鸠，交鸣慰予意。沟塍导潜脉，樵苏徙暄地。风凉云已卑，南湖雨当至。
郊居杂兴二首
作者：阮大铖
朝代：明

结室面东湖，风来湖水香。
随意采菱舟，夤缘洲渚傍。
香静月色吐，清辉照中堂。
澹澹萤火流，泠泠竹露光。
络纬抱花啼，啼声亦何长。
邻女弄秋梭，竟夕灯火张。
晚田虞不给，余布易我粮。
聊以赡儿女，非为成衣裳。
感此劳者情，终夜为徬徨。
湖波岂不艳，菱叶亦以芳。
刺多泥复深，采采中怀伤。
郊居杂兴二首
作者：阮大铖
朝代：明

野绿何茫茫，莫辨行人路。
我居向山曲，草树复纠互。
辟谷耻未能，炊烟时一露。
遂引同心来，琴书屏情愫。
恻视城市间，攘攘顿成误。
绿香蒲水壮，清吹松风鹜。
于此话桑麻，坐阅春山暮。
夷犹讵忍分，茗糜聊已具。¤
郊居树下偶成
作者：阮大铖
朝代：明
体裁：五言律诗

幽居何有夏，缛树与清阴。尚悟初春日，行吟即此林。土暄初坼蕙，烟弱未开禽。复此朱明届，薰风荡葛襟。
郊居窗中同程搏仲钱豹叔观道上行人
作者：阮大铖
朝代：明
体裁：古风

土室纳朝暾，理恒意踰肆。偶影步檐外，川原入寒视。悠悠古道尘，车马共纷媚。中夜已云然，日入犹未既。役形霜露中，岂不感劬瘁。世路固有营，冯生亦殊智。余情弥未閒，汲汲理幽事。种药惧畹荒，采薪耻林匮。鱼梁轸其颓，鸡埘敝当治。烟深禽甚聒，萝浅月难邃。樽香寂何闻，对君起长喟。
郑同年章莪同乃侄扶九表侄沈履长入山相访赋谢
作者：阮大铖
朝代：明
体裁：古风

栖影向孤峰，松深梦长绿。于此寓身心，兼以谢尘讟。故人辍含香，遥就白云宿。顾我啄岩扉，班荆话畴夙。一抱康成书，再寻子真谷。投策破高烟，开琴响寒瀑。山厨何所陈，山樽酒还燠。閒猿既流音，归禽复延目。尽此撰酌欢，旷然散幽蓄。送君立山阿，斜阳寄修木。仰视云间鸿，还抱溪中犊。别后怀清风，泠泠倚霜竹。
酌姚纯甫时将省心甫铨部于南署·其一
作者：阮大铖
朝代：明
体裁：七言律诗

柴门秋树挂斜阳，莞尔聊持犊鼻张。自喜种瓜绵野圃，不嫌钩枣过邻墙。黄鸡群啄山篱黍，紫蟹将衔石岸霜。酒熟更逢良友至，沉冥弥觉发吾狂。
酌姚纯甫时将省心甫铨部于南署·其二
作者：阮大铖
朝代：明
体裁：七言律诗

芙蓉香露及秋清，挂席将为采涉行。江近嘉鱼随市得，官閒修竹绕衙生。危时更悟萸樽旨，中岁犹怀布被情。古处如君兄弟少，倍从风雨念鸡鸣。
酌张问夫
作者：阮大铖
朝代：明
体裁：五言律诗

屏居齐堁蛰，龙性颇谙时。菊外山长澹，芦中服自奇。深烟趋鸟候，寒雨递觞资。岂遽伤穷节，妍暄意可迟。
酌次鲁十赉阁
作者：阮大铖
朝代：明
体裁：五言律诗

草阁晴香里，花繁君适来。有怀何契阔，于此且徘徊。檐柳青难忍，江峰碧尽开。好将寒静意，阅世向深杯。
酬唐祠部入山见访
作者：阮大铖
朝代：明
体裁：古风

黄草行抽萌，松花期勿缓。老僧禅定馀，经行自萧散。莹潭□应器，修林荫偏袒。晨饭野禽集，夜诵春山满。岂惟佛日丽，要识清风浣。予负遁世情，香林事偃坦。斋心向贤社，栖梦入高馆。托君过化区，一遂懒师懒。
酬契玄至灵谷见访
作者：阮大铖
朝代：明
体裁：七言律诗

深林麋鹿共忘机，支远遥遥至翠微。石路绕松长觉远，筇声蹈竹即如归。高谭六月鸣寒瀑，弹指孤峰下夕晖。为约长于钟月夜，杖藜访菊啄秋扉。
酬璩日卿山甫过平等兰若
作者：阮大铖
朝代：明
体裁：四言诗

秋林肃肃，夜静以长。窈窕月出，空山雨霜。心之忧矣，是洄是翔。爰有同心，轸余于独。开情若曙，惠言如束。耿耿伊何，亦莫不告。敬尔饮酒，齐尔话言。悦管而帏，吹篪及埙。浣衷植义，曷维其谖。愿言能慉，以御阴雨。匪席匪石，日月攸序。百尔君子，何莫古处。
酬程育先见访
作者：阮大铖
朝代：明
体裁：古风

君有青山心，来问麇麚迹。谷芝采不遥，谷松深可宅。信宿苍寒中，坐见秋云白。静夜如古初，清吟紊潮汐。君家何代翁，赋诗嘲熟客。如君意更閒，悠悠自为适。卫屦藉荒草，放琴出深薜。后期行复来，秋林月当碧。
酬质公大司马见讯
作者：阮大铖
朝代：明
体裁：古风

谷中不知夏，松路青沉沉。出户践鹿迹，方昼来猿吟。爱此不能去，愿作松际禽。朝饮紫葛露，暮憩碧山岑。道书行尚把，华发散不簪。所未闭樵路，阿阁贻瑶音。故人范令公，槐荫何森森。一身如谷王，四海推甘霖。谊若三秋兰，字比双南金。宛然共颜色，敢曰怀所钦。翳翳谷中芝，三秀良可纫。用备朱凤飧，聊明青扈心。
酬震甫与治见访
作者：阮大铖
朝代：明
体裁：古风

何处尧时天，谷口松云是。渔樵侣亦稀，钟梵理恒邃。久处觅身心，或恐化寒翠。感君敦夙期，双策飒然至。园葵摘露香，林箊奏清吹。山厨酝不储，烹泉取相媚。淹留至瞑烟，巾车又当驶。握手柴荆前，屡与归禽值。清论行复遥，赖有疏钟嗣。
酬黄给谏水帘入谷见访·其一
作者：阮大铖
朝代：明
体裁：古风

久从山泽游，旷䆡已成性。役形向尘壒，怀抱何繇净。鸡鸣草路白，山月光未竟。及此策巾车，心迹冀相并。松窅云未破，花曙露犹映。回视烟海中，日出事何竞。君独践山约，努力抉尘阱。采隐趣已饶，济胜具弥劲。遍探药路遥，坐觉禽言静。饭罢历翠微，逍遥吐高咏。
酬黄给谏水帘入谷见访·其二
作者：阮大铖
朝代：明
体裁：古风

君官夕郎时，鹤声并高洁。批鳞至再三，履尾不辞咥。寤寐一相求，斯人必寒孑。与君投分欢，元气感萌蘖。温词吐春兰，澄怀照峰雪。乃知至人身，四气备无缺。竟日对清机，超然谢羁绁。念有故人招，又与松云别。所幸隐含香，金门若丹岊。秋壑被烟霜，寒潭纳莹洌。山云可持赠，未忍独怡悦。片月悬花宫，汪洋候来辙。
采桑曲
作者：阮大铖
朝代：明
体裁：古风

日照天气绿，立马桑之隅。持筐泣路傍，云是秦罗敷。不怨蚕多饥，不怨桑葚徂。使君重礼义，妾亦贞自持。行行重行行，太息罗敷夫。出入羽林骑，调笑酒家胡。罗敷足弃置，垆女则有夫。垆女亦有夫，调笑何其愚。
采石吊太白先生
作者：阮大铖
朝代：明
体裁：七言律诗

烟波是处若为家，鲸影空摇石上华。祠像几人能缩酒，英灵终古自怀沙。月当牛渚难为夜，江在天门未可霞。山水将君共寒碧，幽通何必荐疏麻。
采石矶同刘尔敬晚酌感赋并柬同志诸子
作者：阮大铖
朝代：明
体裁：七言律诗

晴江小泊荻风微，拾月乘流有旧矶。烟邃似为归鸟计，波喧频听醉鱼飞。边笳羯鼓烽俱莽，蚕箔渔苗税未稀。此际野心閒对酒，丰橙澹菊道何非。
采石迟曹元甫
作者：阮大铖
朝代：明
体裁：五言律诗

云破青山曲，斯知烟驾来。薄游动躔次，长啸起江台。仕已垂门柳，寒温触手杯。飘零吾已预，白也倘无猜。
采莲曲江微雨晚霁同兹园大人长子叔前之弟洎诸词客赋
作者：阮大铖
朝代：明
体裁：古风

嘉会属群彦，撰酌非所任。将肆尘外游，以夷终古心。肃舲泛江浦，浦曲花路深。枉渚众香鹜，垂景广霞沉。采采畏花疏，静意谁能淫。微雨川上来，忽忽滋重襟。万象敛霁夕，圆月逗孤岑。文鱼负我舟，兰芷充我簪。宓妃顾我嘻，冯夷鼓且斟。释此不臻欢，晼晚将来侵。沉冥岂绝躅，高阳遵故林。击汰弄澄鲜，回芳恰所钦。昔贤何为哉，喟然涉江唫。
释稗十二首·其一
作者：阮大铖
朝代：明
体裁：七言绝句

翠妫折溜见卢鱼，天老擎拳拜绿书。螾大如虹看莫笑，炎皇圭女有盈虚。
释稗十二首·其七
作者：阮大铖
朝代：明
体裁：七言绝句

载烛行坛自委然，青琼遥望气如仙。桃戈试举谁能刺，薄向蓝田瘗宝烟。
释稗十二首·其三
作者：阮大铖
朝代：明
体裁：七言绝句

云阳谷口潦翻盆，峭壁孤盘失昼暄。却笑缊袍秋不暖，甘泉闻说有寒门。
释稗十二首·其九
作者：阮大铖
朝代：明
体裁：七言绝句

嵩高枕幞卧云烟，月户遥分玉屑餐。不是万灵攒七宝，望舒安得势如丸。
释稗十二首·其二
作者：阮大铖
朝代：明
体裁：七言绝句

蛤螺星聚宝光微，拾得灵盆当璧归。不信禹馀粮坐竭，池边金雁莫教飞。
释稗十二首·其五
作者：阮大铖
朝代：明
体裁：七言绝句

溪上丹房草不芜，洪厓杖屦费招呼。宜城春酒溶溶绿，欲藉蘋香酬鲍姑。
释稗十二首·其八
作者：阮大铖
朝代：明
体裁：七言绝句

烟花宾从盛如云，别有嵚岖刺史情。归去不乘淮海鹤，单衫小马看盘伶。
释稗十二首·其十
作者：阮大铖
朝代：明
体裁：七言绝句

高坛元狩礼星精，东海真人果集灵。槲叶蔽腰书满把，人间长诵火珠经。
释稗十二首·其十一
作者：阮大铖
朝代：明
体裁：七言绝句

曲江胜日剪花装，蜀锦流苏引兽王。不解繁华终逝水，红丝争欲绊春光。
释稗十二首·其十二
作者：阮大铖
朝代：明
体裁：七言绝句

宾连蓂荚绕阶生，少海灵台作颂成。独有金茎闭平露，夔龙何日事韶韺。
释稗十二首·其四
作者：阮大铖
朝代：明
体裁：七言绝句

惠袅湖边灌木敷，鸡神来往在菰蒲。犹嫌落叶污澄练，青鸟遥衔出岛隅。
重九前二日马时良官詹繇楚履南院任·其一
作者：阮大铖
朝代：明
体裁：七言律诗

楚江枫映雁天霞，到处门生拥绛纱。帆载庾公楼上月，舟经陶令宅边花。碧腴满瓮醅初熟，黄缬敷林树已嘉。且办茱萸供插鬓，白门何必遽听鸦。
重九前二日马时良官詹繇楚履南院任·其二
作者：阮大铖
朝代：明
体裁：七言律诗

白下官閒胜隐居，石渠亦可赋焚鱼。留宾广制平津被，访客时乘下泽车。奇字如蝇劳指点，名山列翠藉吹嘘。龙江即有非熊载，何必南阳下鹤书。
重登太虚亭有感·其一
作者：阮大铖
朝代：明
体裁：五言律诗

百药气何盛，孤亭松上开。日生还日落，云尽复云来。一壑有如此，六朝安在哉。宁堪空翠里，秋露满蒿莱。
重登太虚亭有感·其二
作者：阮大铖
朝代：明
体裁：五言律诗

屡放高峰屦，悠悠不记年。片帆秋草外，细路古云边。石镜照华发，山钟催晚烟。松风临夕响，身世已苍然。
金山
作者：阮大铖
朝代：明
体裁：七言律诗

积气难名天地心，古今无限此登临。珠间星影长开岛，鹏下云光欲饮林。沧海几还秦帝药，洞庭不隔楚妃吟。凭高一奏成连旨，江月江烟次第深。
金陵春感·其一
作者：阮大铖
朝代：明
体裁：五言律诗

晴风吹众绿，合沓至江门。自令冶游起，宁知元化存。金鞭鸣广陌，丽服照中园。独此閒窗下，山花笑不言。
金陵春感·其二
作者：阮大铖
朝代：明
体裁：五言律诗

六代山如史，兴亡备此中。陵园识谁是，歌舞几曾空。旧燕栖无择，新莺唱转工。野情复何与，缓酌向春风。
金陵晤郭侍郎金溪感旧兼送其赴岭南谪所·其二
作者：阮大铖
朝代：明
体裁：七言律诗

琐闱夕拜共为郎，忧国觇君鬓早霜。柳下不彫三黜节，宣尼何陋九夷乡。青藤钓酒蛮奴榼，花氎编珠峒女装。陆贾金知非所好，为搜奇瑰入诗章。
銮江舟中喜刘尔敬慧玉叔侄至·其一
作者：阮大铖
朝代：明
体裁：五言律诗

怀情入秋夕，葭菼路何深。饮月鱼龙气，栖烟鸿雁心。抱珠辉夜壑，采药待春岑。作达吾能预，浮家即竹林。
銮江舟中喜刘尔敬慧玉叔侄至·其二
作者：阮大铖
朝代：明
体裁：五言律诗

水雾寒踰盛，三山望若浮。孤帆乱秋叶，微雨质江鸥。巾翠松烟鹜，琴香橘露稠。馀生追荷锸，摇落定无愁。
钟西谪居彭城修子房祠成徵诗遥赋
作者：阮大铖
朝代：明
体裁：古风

遥望云龙山，春至草应绿。传闻汉子房，峨峨结祠屋。松鳞绛未已，黄石苔长覆。林邃时啭莺，阶静或眠犊。吾友博陆俦，谪居在河曲。一与世俗违，欣然整初服。长怀圯上翁，恨未辟粱谷。尽解杖头缗，力为缮荒塾。鸟革既翩翻，龟趺亦蹲伏。无事此吟眺，云天散恬目。海变桑且枯，谁能破寒燠。芸阁秋琴閒，糟床春酒熟。何当拾席来，从君理茗粥。击石招古人，狂歌响林麓。
钟阜卿云诗四章·其一
作者：阮大铖
朝代：明
体裁：七言律诗

钟阜卿云五色开，弓旌欣自日边来。大烹手爇函牛鼎，美锦旁罗绣虎才。维帝傅岩长梦筑，需君邹律首吹灰。遥知宴飨嘉宾日，先献南山万寿杯。
钟阜卿云诗四章·其三
作者：阮大铖
朝代：明
体裁：七言律诗

三山皓月映天中，玉尺量才羡与同。瓜葛一时嫌尽绝，青蓝此日色齐工。群贤翕习争如鸟，皇路骖騑不让龙。丰镐千年生气象，宁论八代起衰风。
钟阜卿云诗四章·其二
作者：阮大铖
朝代：明
体裁：七言律诗

鼎臣勋业在桢王，葵露瀼瀼积倾筐。台骏争传收异骨，溪鱼何复有遗璜。附疏刻日清榆塞，赓和如云胜柏梁。宁藉所忠求姓氏，垂绅亲为荐长杨。
钟阜卿云诗四章·其四
作者：阮大铖
朝代：明
体裁：七言律诗

秋菊离离冒短垣，烹葵漉葛集高轩。河汾皋座名长重，元礼龙门道并尊。未有笙竽陈陋室，幸邀翰墨照西园。野夫食草浑如鹿，亦有呦呦咏主恩。
钱尔卓先生偕令嗣幼安幼光饮集园
作者：阮大铖
朝代：明
体裁：四言诗

悠悠时序，既露以霜。森标朝竦，素烟夕翔。离忧中来，云胡不长。琴瑟在御，写此幽独。翩其谷音，沛我弗速。薄陈莞簟，以话畴夙。寒山静好，高树鸡鸣。嘉鱼旨酒，款我平生。岂无他士，古处维朋。临觞不乐，日月弥晏。停云崇阿，播芳南涧。龙蛰匪存，凤衰何谏。愿整羽翮，相从敖游。攀霞悬圃，摘月松舟。任运之之，盍舍盍求。
钱次倩至感赋·其一
作者：阮大铖
朝代：明
体裁：五言律诗

片席来天际，遥遥共雁飞。闻君弭桂楫，一为启荆扉。乡井愁将折，烽烟警未稀。短檐寒日下，挥泪语依依。
钱次倩至感赋·其二
作者：阮大铖
朝代：明
体裁：五言律诗

末俗何多故，思之绪转纷。不如倾美酒，相共赏奇文。孤巘标晴雪，寒林积定云。閒来贪策杖，随意数鸦群。
钱观察公永还楚过金陵见访止饮 其二 公永以秦中督学备兵榆林
作者：阮大铖
朝代：明
体裁：七言律诗

争传彩笔照西京，朱鹭雄歌出塞行。品骘人皆归藻鉴，指麾虏亦避威名。葡萄榨酒长呼月，杨柳翻弓好射声。梦泽定知难久卧，如今烽火太纵横。
钱观察公永还楚过金陵见访止饮·其一
作者：阮大铖
朝代：明
体裁：七言律诗

雨散云摇不记年，为怜华发照山川。风尘已倦绕朝策，石户自耕绵上田。尚有健身酬旷野，更邀高咏集寒烟。请君莫负金陵酒，霜月今宵亦倍妍。
长子叔黄梅溪阁成同白瑕仲前之弟夜集
作者：阮大铖
朝代：明
体裁：五言律诗

考室枕高烟，幽栖此地偏。暄岩覆秋叶，媚壑滴春泉。屦敛山钟后，杯开峤月前。今宵溪阁梦，应降竹林贤。
长安道上戏赠汪休伯·其一
作者：阮大铖
朝代：明
体裁：七言绝句

经年服食学长生，佩有茱萸粲紫英。却笑临邛病司马，误从天上乞金茎。
长安道上戏赠汪休伯·其二
作者：阮大铖
朝代：明
体裁：七言绝句

青袍白马黄尘边，肘后素书长高悬。蛛网莫教封药裹，秦中天子好神仙。
长至前一日震甫子延与治无补四长集林亭·其一
作者：阮大铖
朝代：明
体裁：五言律诗

寒林集群彦，整咏待初阳。乱竹有如笑，潜梅何处香。翻书雪希邃，采药耐云荒。坦坦幽人吉，谁能肖楚狂。
长至前一日震甫子延与治无补四长集林亭·其二
作者：阮大铖
朝代：明
体裁：五言律诗

发衰诗转健，岁晏兴长馀。夜气即名岳，群贤如异书。青灯寒照酒，白水淡炊鱼。更悟荒篱外，春烟亦可锄。
长至宿法雨精舍
作者：阮大铖
朝代：明
体裁：五言律诗

停舻入寒楚，梦亦寓香林。烧芋知灰动，传瓷及漏深。虚明栖夜气，灯火肃岩阴。感此霜岑下，薰风吹素琴。
长门怨
作者：阮大铖
朝代：明
体裁：五言律诗

萤心微可察，幽视倍含情。绡幕映如空，瑶阶秋共生。叶流砌苔响，月上网尘明。此际肝肠结，谁能长叹声。
閒酌
作者：阮大铖
朝代：明
体裁：五言律诗

终始揆元化，余情亦以閒。春风自难忍，群物岂相关。香激花中叶，青飏雨后山。对兹弥静嘿，小酌展颓颜。
门人吴孝生家于九子知余泊秋浦来会赋赠·其一
作者：阮大铖
朝代：明
体裁：五言律诗

知君居九子，境与世人分。夜讽山灯漾，春游涧药纷。饮霓窥井下，乳鹤切林闻。何日追烟杖，遗身礼白云。
门人吴孝生家于九子知余泊秋浦来会赋赠·其二
作者：阮大铖
朝代：明
体裁：五言律诗

春江浮野艇，小泊亦何閒。对此一樽酒，悠然无尽山。多君芳草意，寻我浪凫间。遂讨青莲胜，烟昏未遣还。
问颜若龄病
作者：阮大铖
朝代：明
体裁：七言律诗

维摩丈室几花飞，门对钟山昼掩扉。蠲患可无舂兔药，交贫何以策牛衣。荒厨腊近糟将熟，野圃霜晴菜正肥。小阁梅花供绣佛，閒来共话法王机。
闻关门警·其一
作者：阮大铖
朝代：明
体裁：七言绝句

八月辽河已合冰，锦州城外虏层层。人中傀儡无边岸，谁夺燕支解白登。
闻关门警·其三
作者：阮大铖
朝代：明
体裁：七言绝句

铁甲凝霜蕃马腥，边头百战骨丁零。胡雏笑饮葡萄酒，醉上高原放海青。
闻关门警·其二
作者：阮大铖
朝代：明
体裁：七言绝句

红薥青刍饲橐驼，关门月夜虏笳多。边儿瘦尽封侯骨，还报漕船未过河。
闻刘起伯谈蜀中山水诸胜
作者：阮大铖
朝代：明
体裁：古风

閒居罕物役，烦暑逼孤想。安得弄青云，振衣峨眉上。俯瞩纷龙雷，宾空谢倪象。刘子彼土奇，登探副心赏。层霞若荡胸，幽灵亦指掌。能先杖屦寻，深以话言奖。峰居想像危，虑汎烟岚敞。遂令清啸开，炎齐百泉响。
闻叶以冲先生起南大宗伯
作者：阮大铖
朝代：明
体裁：七言律诗

六朝冠佩自雍容，礼乐匡时藉秩宗。安得江烽销士马，欣闻阶羽属夔龙。硕儒帝用为调鼎，新法人难及负舂。旦夕履声亲黼座，商霖应溉北山农。
闻张损之自白门来期入鸠岭草堂·其一
作者：阮大铖
朝代：明
体裁：五言律诗

木落凤皇台，悠悠思独回。人依宾雁至，帆载女霜来。古堰修笭箵，寒原息翳媒。如君问奇字，讵肯凿山坏。
闻张损之自白门来期入鸠岭草堂·其二
作者：阮大铖
朝代：明
体裁：五言律诗

石路秋花涩，幽寻莫厌过。樽香秫田穫，山翠竹林多。地僻庭除肃，人閒草木和。饲牛遵俗尚，叩角恣高歌。
闻徐六岳上公领留后事志喜·其一
作者：阮大铖
朝代：明
体裁：七言律诗

鼎奠繇来重两都，深资元老佐鸿谟。奎躔人共瞻星斗，麟阁家传有画图。不治私居同酂国，无虞左衽比夷吾。闻公留后陪京日，野叟山童亦快呼。
闻徐六岳上公领留后事志喜·其二
作者：阮大铖
朝代：明
体裁：七言律诗

宁澹长怀镇俗情，谷王谦受亦何盈。君恩从未忘餐饭，民力常思减税征。三绝鸡林争购缮，百城鸟篆亦纵横。所期四海烽俱息，宴息从公咏太平。
闻杨中丞忠吾阅水兵江上赋寄
作者：阮大铖
朝代：明
体裁：七言律诗

江上楼船训水犀，山青两岸炤旌旗。遥知楫击秋空夜，正是氛消露布时。强弩射潮鱼眼避，高帆掠月雁飞迟。野人载菊閒摇橹，来往鸥群幸不疑。
闻王梅和开府二东寄怀·其一
作者：阮大铖
朝代：明
体裁：七言律诗

江南棠树绕春云，憩影何能不忆君。是处神鳌资鼎奠，居然皋鹤动升闻。霖飞青社崇朝雨，风偃黄巾满地氛。戎马会销封禅起，重拈七十二家文。
闻王梅和开府二东寄怀·其二
作者：阮大铖
朝代：明
体裁：七言律诗

高牙雄岳并嵯峨，伐石新标朱鹭茄。渤海定知修畚锸，武城重见莞弦歌。将迎□驭临三观，疏瀹天恩沛九河。自笑无冠同贡禹，狂来颠倒着渔蓑。
闻赵侍御二瞻自金焦取道游西湖赋寄
作者：阮大铖
朝代：明
体裁：七言律诗

秋清碧月照菰芦，露笠烟帆兴未孤。盘水自招梅屿鹤，翔星谁识柏台乌。长卿徒拥三巴传，宗炳空悬五岳图。独羡使君情具胜，东南寸景不令逋。
闽为余使车所至地读汪大年诸诗重若卧游遂赋此
作者：阮大铖
朝代：明
体裁：七言律诗

解薜曾乘闽峤轩，至今清梦武夷繁。为吟花县趋庭句，似引滩声到枕喧。山静切檐闻乳鹤，海蒸冯几阅翔鲲。何当更漉荒厨酒，石�蛛官细讨论。
闽海杨孝廉明箕见访得吕司马书感赋·其一
作者：阮大铖
朝代：明
体裁：七言律诗

闽海玄亭草未芜，翩然负笈入菰芦。春宵客路闻鸿雁，烟雨家山梦鹧鸪。愁至问天无呓语，乱来浮海亦穷途。高楼碧酒浑无恙，破涕看君倒玉壶。
闽海杨孝廉明箕见访得吕司马书感赋·其二
作者：阮大铖
朝代：明
体裁：七言律诗

吴洲新水照芳蘅，对尔弥增古处情。易地各衔癯鹤羽，支床同听乱乌声。茧丝蔀屋犹呼敛，烽火春江未解兵。烂烂牛歌中夜起，短蓑长自恋躬耕。
阅克家近诗
作者：阮大铖
朝代：明
体裁：七言律诗

读君新诗才数过，花下何处空香生。晨瞩微茫悟野色，夕吟滴沥偕泉鸣。碎琴不顾市儿诧，荷锸聊适吾曹情。春瓮有酒如此碧，不醉恐负黄鹂声。
阻风望燕子矶不得往同烟客尔敬公穆孺韬慧玉损之赋
作者：阮大铖
朝代：明
体裁：古风

海气感川薄，凉风啸焉起。孤舟寄若鹭，群籁乱于雨。客心弥以恬，吟赏自兹始。奇屿点空碧，风涛限遑止。遥叶响清猿，清漪阁残芷。眺听与谁格，论谑亦咸旨。物遣悟觞圣，神和兆琴美。悠哉怀昔贤，达生复何理。
阻风清溪慰仲立公穆
作者：阮大铖
朝代：明
体裁：五言律诗

心赏寄中洲，谁云旅泊愁。群峰延浩翠，一气与浮沤。奏月水虫语，开香橘树秋。朋樽欢此际，鲑菜亦何求。
陇头水
作者：阮大铖
朝代：明
体裁：五言律诗

陇水东西流，行人渡陇头。从来堪饮马，只解觅封侯。月迥长传思，沙平不蔽愁。那知闺里梦，夜夜到边州。
陈中丞幼白和予摄山诗见示依韵奉酬
作者：阮大铖
朝代：明
体裁：七言律诗

吹角鲸鲵已息氛，元龙清啸海天云。勋名久画麒麟阁，踪迹新从麋鹿群。靖节山长从菊现，华阳风不与松分。遥知摄顶栖烟驾，笙鹤琅琅甚可闻。
陈韫之移居诗·其一
作者：阮大铖
朝代：明
体裁：七言律诗

乌衣门巷更迁莺，履道争归月旦评。陶令菊花沿径种，谢庭玉树绕阶生。婆娑学避君公世，洒扫兼逃仲举名。梅蕊且繁春酒熟，不烦投辖与同倾。
陈韫之移居诗·其二
作者：阮大铖
朝代：明
体裁：七言律诗

犊鼻看予挂道南，自开小圃种宜男。扶筇缓历春风步，刻烛长为夜雨谭。每遇烹雌招近局，不妨喧马盍朋簪。汉川在昔推高隐，衡宇相望各未惭。
除夕大雷雨同徐庆卿曹肃应齐价人周子久张损之守岁咏怀堂赋
作者：阮大铖
朝代：明
体裁：七言律诗

雷电谁明时序心，先春解作扰长林。岂缘天帝欢无度，应哂山龙蛰未深。野甸虚徐延草色，暄枝次第啭禽音。江田薄治锄犁后，酌酒将君赋荡阴。
除夜述怀寄瑶草·其一
作者：阮大铖
朝代：明
体裁：古风

空山雨繁霜，静夜恒自知。百虑攻一心，拨去还我随。时运如风潮，来往不可期。采薇亦已馁，乘桴亦已劬。山海有痕辙，贤哲鲜遁诐。用晦而求仁，迹蕴神则怡。世人习夸浮，贸贸不自嗤。昧此文明理，谓为陈苦词。
除夜述怀寄瑶草·其三
作者：阮大铖
朝代：明
体裁：古风

飘风憾四极，忾叹不可收。萌此杞人心，诮我何所求。不如偃中野，秉耜驱犁牛。雨雪滋下土，土脉聿以柔。麦芽行向青，老农卜其秋。长歌追暝烟，卒岁良优游。日夕然荆薪，琅琅诵坟丘。沮溺亦可耦，周孔亦可雠。
除夜述怀寄瑶草·其二
作者：阮大铖
朝代：明
体裁：古风

白首未闻道，感此日月征。逝者胡端倪，祗觉天云明。阳林花已坼，暄草念当萌。斗转候且殊，天地何其诚。我非草木姿，讵屑随世荣。冰雪抱崇丘，松柏独怀贞。山杯抚春醪，玉琴流古声。汎览羲轩书，遗此耳目情。
除夜述怀寄瑶草·其四
作者：阮大铖
朝代：明
体裁：古风

兀然土室中，仰视寒空语。饱食而曲肱，少壮倏已去。高轩何误人，忧患莫予恕。悔不蚤荷锄，耕馀事箕踞。遥视城市间，烟海浩无曙。吾友寒岁松，亭亭表森著。一身备川岳，巍然九州誉。拯时策若屯，安禅性长豫。蔼蔼春山云，荫我支床处。何不巾车来，炉灰剥残蓣。
隐知渊宗移供舟中同丰之手谭茗饮竟日
作者：阮大铖
朝代：明
体裁：七言律诗

何必云林叩远公，钓筒棋局有宗风。濠间喻旨元非马，海上澄观可是鸿。遂罕尘机酬耳目，绝无名理媚虚空。萧然共听长淮雨，清响泠泠接暮钟。
集赵侍御二瞻园中用程稚脩韵
作者：阮大铖
朝代：明
体裁：七言律诗

芳菲次第展春城，高树将啼出谷莺。池草有碑衔石阙，林花延梦到金茎。长安月向钟山吐，仙掌云从淮浦生。吏隐居然称柱下，商坪绮季复何盟。
雉子班
作者：阮大铖
朝代：明
体裁：乐府曲辞

狸膏匪食，翰音用以涂。芥为冑，金为殳。斯距斯羽锦臆数，观者何为不闉阇。雉子飞，飞莫与格。集于陵岑，饮于山泽。黄鹄下来朝且夕。劳利劳利雀啄强，颓舍老人泥空仓。北风漠漠绵雨雪，有时四野天昏黄。
雍之水四章章八句为方司成书田赋
作者：阮大铖
朝代：明
体裁：四言诗

雍之水，钟阜流之。洪源汤汤，溯洄求之。求之无射，罔其有怿。下上虫飞，永言来格。（一章）雍之水，钟阜衍之。于锜于釜，左右选之。抑抑君子，敬其簧笙。飨之听之，中和以升。（二章）雍有水，釜则尸之。于昭在庙，皇人私之。陟降有桷，肸蚃有若。馨之闻矣，载襄其瘼。（三章）民之劳止，暨我西京。皇皇多士，誓敉于宁。伐柯如何，心诚仪之。景福尔介，亦莫尔思。（四章）
雨中不及赴唐祠部损占招赋谢·其一
作者：阮大铖
朝代：明
体裁：五言律诗

野身无定向，随意卧秋钟。石竹摇空翠，篱花立晚红。偶然闻夜雨，遂起失晴峰。好待中林月，扶藜一过从。
雨中不及赴唐祠部损占招赋谢·其二
作者：阮大铖
朝代：明
体裁：五言律诗

所至香林颂，云君清且仁。莲花文士习，甘露宰官身。闭户闻山鸟，题书问逸民。秋田农务暇，剥啄定相亲。
雨中同丰之迟应庚不至·其一
作者：阮大铖
朝代：明
体裁：五言律诗

渺渺长淮雨，孤舟竟夜鸣。同人元浪集，解泽及阳生。陇麦占秋兆，林梅乱雪声。衔杯临广汐，流坎问何盈。
雨中同丰之迟应庚不至·其二
作者：阮大铖
朝代：明
体裁：五言律诗

十载风霜侣，相期宁复来。定知寒雨夜，亦有故人杯。高烛青烟吐，孤琴绿绮开。閒汀观野鹤，于子亦徘徊。
雨中同仁植坐元甫遥集堂饮奕兼订宛陵行
作者：阮大铖
朝代：明
体裁：七言律诗

高馆旁罗梧竹阴，相看竟日雨沉沉。衔杯共悟忘忧旨，坐隐兼销决胜心。红叶绿阶閒饮露，黄鹂隔树细流音。敬亭更探玄晖迹，云岭苍苍猿昼吟。
雨中同叶以冲先生雪照上人坐弘济江阁
作者：阮大铖
朝代：明
体裁：五言律诗

尽日江天雨，弥疏物外情。意中诸嶂在，影际一帆生。潮广从鱼鹜，沙閒泯鹭争。真机集恬眺，玄对亦何名。
雨中同马中丞瑶草吴元起宗白循元登牛首夜集·其一
作者：阮大铖
朝代：明
体裁：五言律诗

寒山何可陟，落叶满空林。更听岩间雨，难为灯下心。报閒资野酌，给梦与钟音。轧轧慈乌语，为予此夕深。
雨中同马中丞瑶草吴元起宗白循元登牛首夜集·其二
作者：阮大铖
朝代：明
体裁：五言律诗

叶声开野步，共悟此身閒。独树立寒色，诸烟争晚山。朋从空翠里，影寓古幢间。祗虑松窗曙，尘机又欲还。
雨中喜群贤集十赉阁会文
作者：阮大铖
朝代：明
体裁：古风

荣木给灵雨，众绿交有声。斟酌一气中，可以知文情。拳勺屑海岳，爻象排空明。草木负本性，日月有飞英。感之不令持，孰谓非我诚。云龙满虚谷，咏赏难为名。花叶春烟和，石濑秋泉清。长谣达松风，兹赉何可轻。
雨中宿祠山道院严羽士房
作者：阮大铖
朝代：明
体裁：七言绝句

鹤峤星坛路未荒，为参睡谱到芝房。缥瓷静夜醉花露，雨后满庭春草香。
雨中将理归棹过方肃之感赋·其一
作者：阮大铖
朝代：明
体裁：五言律诗

芳草不胜雨，翻过寒岁寒。天时正如此，对酒复何叹。末季诗书苦，深文菽水难。渚田看野雀，飞止独能宽。
雨中将理归棹过方肃之感赋·其二
作者：阮大铖
朝代：明
体裁：五言律诗

阅世何多感，春醪勉共持。讵堪违野性，祗益忆平时。农亩青无恙，渔潭碧未移。还携旧朋好，容与拾江蓠。
雨中忆家大人孑处先慈殡室并以纪世道人心之变未有甚于此时者·其一
作者：阮大铖
朝代：明
体裁：七言律诗

白华江畔雨萧萧，行子单衣感复陶。圣世几曾惩菽水，深文何得骇渔樵。慈乌哺子啼春树，独鹤梳翎立莫潮。此际心魂俱百折，不知谁赋楚臣招。
雨中忆家大人孑处先慈殡室并以纪世道人心之变未有甚于此时者·其二
作者：阮大铖
朝代：明
体裁：七言律诗

山公久已谢声闻，尺籍偏能溷鹿群。名隶胥靡应负筑，身非荡子学从军。庭青不返丛萱色，江白愁瞻老树云。到底农臣无远略，安危终不代诸君。
雨中李京兆晓湘招饮秦淮水阁·其一
作者：阮大铖
朝代：明
体裁：七言律诗

绿杨吹雨溅芳樽，烟草离离漫水痕。避地乌衣寻燕垒，开觞白袷近龙门。衷言竞吐罗浮雪，眉笔堪销桃叶魂。醉后与君偕骋望，青山幸为六朝存。
雨中李京兆晓湘招饮秦淮水阁·其二
作者：阮大铖
朝代：明
体裁：七言律诗

鹖冠生事感萧条，愁绪宁堪雨共飘。宁戚饭牛歌自苦，幼安牧豕路长遥。江田畬火春俱辍，泽国军烽夕永销。藉有使君高义在，野人长此托渔樵。
雨中约损之郊游不至赋此再招
作者：阮大铖
朝代：明
体裁：古风

春草日萌芽，禽言渐能嫭。怀此于野情，期君理閒步。传君抱琴樽，兹游业已屡。始悟蓬堵间，兀坐向成误。微雨花应晦，稍霁烟还骛。誓当遂招携，高吟响芳树。不尔青阳遒，风物又成故。
雨中舟行·其一
作者：阮大铖
朝代：明
体裁：五言律诗

暄郁浑无序，秋怀不自明。食兹凉雨力，一洗远江情。眺听将安着，山川若始生。晚香感遗播，搴采欲何成。
雨中舟行·其二
作者：阮大铖
朝代：明
体裁：五言律诗

一气兼天水，孤帆若梦翔。偶于开坼处，岸渚泄青苍。形骸缘俱尽，诗书虑亦荒。廓然无念际，聊得似空王。
雨中赴吴充符招二首·其一
作者：阮大铖
朝代：明
体裁：五言律诗

旅情谁与制，寒雨复孤舟。赖有高丘集，能开野泊愁。萝琴喧古雪，花笈敛沧洲。持此骄禽向，吾生已圣游。
雨中赴吴充符招二首·其二
作者：阮大铖
朝代：明
体裁：五言律诗

散帙烟岚动，灵槎近可寻。洪流千里势，旧雨十年心。似有猿啼峡，如看月印林。众山群荐响，不藉少文琴。
雨中迟宗白不至
作者：阮大铖
朝代：明
体裁：古风

近有溯江鱼，传君泊采石。锡越雨花香，帆挂天门碧。遂先杯渡期，搴烟弄轻策。既安青翠身，还念远游客。时见故年松，新条忽盈尺。林下苔踰软，窗间云未释。众鸟鸣施台，山鬼伺花隙。相迟宁弗来，奈此风雨夕。
雨中迟木公不至读其诗
作者：阮大铖
朝代：明
体裁：古风

危雨挂疏树，吹叶识何托。于兹载客心，百端敛寒阁。洲暮惑鸟情，藻枯格鱼约。晤言藉心声，延思向寥廓。偶影孤宵中，杯香为君拓。
雨中集黄若木殷徵卿潘木公杨龙友水阁小饮·其一
作者：阮大铖
朝代：明
体裁：五言律诗

小雨阁春暄，朋来理晤言。閒情贪浴鹊，高论感潜鲲。陆海津何在，文园草幸存。华余眷龙德，斗石敢留髡。
雨中集黄若木殷徵卿潘木公杨龙友水阁小饮·其二
作者：阮大铖
朝代：明
体裁：五言律诗

谋野夫何获，琴樽领一閒。申谈衍华烛，托寤与青山。楚凤收衰德，湘渔濯悴颜。糟丘藉徒侣，尽日有跻攀。
雨中集黄若木殷徵卿潘木公杨龙友水阁小饮俞驾部仲茅招集爰爰园并读其园解有赋·其一
作者：阮大铖
朝代：明
体裁：五言律诗

罪言思往事，问夜耿深情。折槛动明主，题门劳友生。濯缨春水涨，照酒夕花明。更读名园解，千岩领笑声。
雨后喜一门雪叶柏城过访得适字
作者：阮大铖
朝代：明
体裁：古风

雨止梦能閒，苍然罕人迹。晏起步中林，林外秋峰碧。早露花际浮，馀云松上积。谷中来筇声，遥遥触深薜。车马既多违，渔樵漫何识。始知诸上人，剥啄至烟隙。共结尘外踪，割我山中适。鹿响山更青，猿叫月仍白。好理莲社吟，莫负秋潭石。
雨后喻司马心拙过访偶成·其一
作者：阮大铖
朝代：明
体裁：七言律诗

秋林积雨报新晴，高驾城南问友生。自是浣花溪畔侣，不忘邀篴步间情。时名讵敌鲈鱼味，山梦无嫌野鹤声。独是军书兼敛檄，仓皇欲问汉公卿。
雨后喻司马心拙过访偶成·其二
作者：阮大铖
朝代：明
体裁：七言律诗

标柱东南海雾消，正资元老在中朝。久知直道侔孤凤，何恤谗言有沸蜩。雪岭晴岚通眺听，巴山夜雨话渔樵。知君世有玄成业，伯仲双题驷马桥。
雨后池上坐月有怀薛比部谐孟·其一
作者：阮大铖
朝代：明
体裁：五言律诗

屏居成独坐，池水与心清。林月自然至，尘机何处生。露凉集虫语，风善定萤情。夜境浑无际，宁论身外名。
雨后池上坐月有怀薛比部谐孟·其二
作者：阮大铖
朝代：明
体裁：五言律诗

蔼蔼云停处，思君朝夕閒。孤樽持白雨，高讽给青山。晴叶臻蝉响，风林振鹤颜。还期浮野月，秋艇拨潺湲。
雨后郊行柬吴明府闇生
作者：阮大铖
朝代：明
体裁：五言律诗

好雨酬农月，川途亦洒然。水平春圳隐，云洗夏峰鲜。动植情皆获，朝昏计更偏。田歌聊自豫，即此政声传。
雨夜同金任夫懒鹤清隐上人小集
作者：阮大铖
朝代：明
体裁：五言律诗

江南馀杜芷，归我以平生。雨夜遂深酌，高斋弥古情。瓷传孤雪味，语乱百虫声。何事将浮海，閒琴自可鸣。
雨夜感怀似何计部蓉庵·其一
作者：阮大铖
朝代：明
体裁：七言律诗

寒雨萧条竟夜鸣，荒鸡喔喔自呈声。忧天宁恤监门纬，酹地难陈颖叔羹。百感集于高枕后，苦吟若为短檠生。回思咏唱春莺日，飘忽桑沧未可名。
雨夜感怀似何计部蓉庵·其二
作者：阮大铖
朝代：明
体裁：七言律诗

支床万虑已如灰，鼙鼓宁堪振地来。吴市甘从梅福隐，江南偏剧子山哀。椒花报岁香空坼，芳草邻喧淑自回。愿得烽销农野绿，将君破涕阅春杯。
雨止毓先招集木公微咏楼有感晚同诸子饭多景楼从龙埂步至慧舟僧舍·其一
作者：阮大铖
朝代：明
体裁：古风

雨卧不知霁，觉闻晨梵喧。灼灼照窗户，始悟前山暾。剥啄云良朋，招我游閒园。散步稀露中，绿菜如芳荪。群木卫高阁，数峰出前轩。飒飒山风来，女萝荒我魂。冥鸿云外翔，寒鱼潭下翻。何独幽兰姿，霜至无复存。制泪弹枯桐，清激凝秋猿。广推达生旨，谬作蒙庄言。神苦趣若怡，聊用欺一樽。
雨止毓先招集木公微咏楼有感晚同诸子饭多景楼从龙埂步至慧舟僧舍·其二
作者：阮大铖
朝代：明
体裁：古风

琴樽待归鹤，终抱神明疵。不如山下阁，纵眺江之湄。川气冒石壁，夕阴生古逵。遂造高寺钟，一饭香林葵。滞迹对江山，聊以抽吾思。迟迟步石路，昏烟如我追。团团草垂露，萧萧松引飔。佳人不可逢，兀坐中不怡。竹屋燃荆薪，中夜歌楚词。星高夜何长，歌止悲亦徂。兴尽当就眠，更酌不复辞。
雨泊姑孰同徵卿搏仲益仲肃应舟中小酌
作者：阮大铖
朝代：明
体裁：古风

春溪饮繁雨，万象森一碧。孤舟若在梦，摇摇乘广汐。眺听亦何閒，汎览谢畴昔。花暝鸥路荒，藻邃鱼情适。群潦悦深江，悠香写平泽。率此太古心，复共远游客。所取洵有然，琴樽永兹夕。
雨泊江上感怀呈以冲先生·其一
作者：阮大铖
朝代：明
体裁：五言律诗

江花暖无序，江雨及宵鸣。赖有灯前酒，聊开旅泊情。聚萤违夕讽，抱犊辍朝耕。何事风烟里，相从汗漫行。
雨泊江上感怀呈以冲先生·其二
作者：阮大铖
朝代：明
体裁：五言律诗

策力群公在，农臣何所之。先民垂格论，避地倘予欺。海燕翔沙浦，春鱼入野炊。行行共搴采，知不负江蓠。
雨泊泥汊有怀曹元甫
作者：阮大铖
朝代：明
体裁：古风

积雨晦天色，空洲寒自生。渺然失江海，舟楫难为情。漱流慰閒汲，委甸怀芳英。孤杯款春醪，感念何能盈。
雨泊芜湖谢罗侍御澹研招饮兼志别情
作者：阮大铖
朝代：明
体裁：古风

寒雨满天地，萧条况孤舟。尽此一樽欢，为销千古愁。芳醑耿华烛，雪唱翻轻讴。高待琴书閒，静哂天云浮。粱肉坐崎岖，世人如此否。横笛弄遥月，旅雁怀烟洲。相共此山川，白云何离忧。
雨泊荻港迟方肃之不至
作者：阮大铖
朝代：明
体裁：古风

楚色苍然来，江昏帆且止。冥冥察虚无，春雨响未已。明灯复扣舷，悠悠念吾子。友朋关至情，留滞应有以。炊黍就荆扉，弭棹蒹葭里。所未共清机，尽此樽中旨。夜久身心寒，孤琴飒焉起。相迟乘汐桴，一报中洲芷。
雨霁晨起展诵友人至
作者：阮大铖
朝代：明
体裁：古风

野卧获自便，申申复何虑。松凉潜入梦，蚤觉未当曙。不知林雨收，微悟山禽语。是时力作俦，蓐食向田去。竹光渐浮动，檐户各森著。予复何所为，澄襟展书疏。性情理弥获，草木旨咸预。哂无干禄能，悦心聊可庶。
雪中应庚以病不至书来订春晤留讯
作者：阮大铖
朝代：明
体裁：五言律诗

相对孤舟雪，皎然如寸心。故人滞河曲，不共此时琴。淑气芳蘅转，春山薜荔深。还期理烟楫，来往习沙禽。
雪中怀小范瑶若
作者：阮大铖
朝代：明
体裁：五言律诗

春雪日以大，吟情君定深。遥峰知炤酒，清夜或酬琴。市俭高鱼值，罗荒谢鸟音。此时非二仲，何以慰寒林。
雪中陈潜山蝶庵见枉赋答
作者：阮大铖
朝代：明
体裁：古风

峨眉饶古雪，积素通万里。高从天柱飏，光照中江水。众象既以辉，纤尘复何滓。迎暄弄华色，蓄涧流春雨。陈侯天壤英，为政亦如此。余方息微躬，霜畴守寒耜。高轩闻见过，榛莱蔚焉起。一感罗雀心，争鸣若臻喜。何时侍清弦，寓目春风美。更濯吴塘缨，长歌醉香芷。
雪后戴德充过访惠以制画并订黄山游
作者：阮大铖
朝代：明
体裁：七言律诗

安道翻为乘兴游，竹林残雪似孤舟。手携尺素展灵岳，卧听高壑悬春流。叶暖啼烟无倦鸟，江晴媚水有恬鸥。与君且醉芳樽酒，黄海云涛取次酬。
雪后泊清溪月中有怀宗白
作者：阮大铖
朝代：明
体裁：五言律诗

旅情随雁入，目尽暮云端。赖有孤峰月，来同野泊寒。枝灯曙深壑，高雪寄危峦。此际清溪梦，遥心向尔安。
雪夜山酌用损之韵
作者：阮大铖
朝代：明
体裁：古风

山雪延未已，田野饶所侵。相共展寒杯，素月亦翔林。兼以霜露光，静照幽兰襟。子和余复歌，清响如秋琴。何必援枯桐，弹之写我心。
雷塘
作者：阮大铖
朝代：明
体裁：七言绝句

雷塘无限白杨花，寒食西风集暮鸦。莫向旧堤窥柳色，春锄争上玉钩斜。
青冥阁
作者：阮大铖
朝代：明
体裁：七言律诗

蓬蓬海岳并真形，指点曾闻动客星。净业倘能师白社，高文敢曰破青冥。吴门练影难穷辨，楚泽兰香未解灵。时代虽殊精魄在，筵篿一为报东溟。
青溪访曾波臣徵君偶成·其一
作者：阮大铖
朝代：明
体裁：五言律诗

如何尘市里，一曲隐花蒲。野水静相炤，人烟浑欲无。溪禽掠红果，夜蛤吹青菰。但熟山厨酒，閒邻亦可呼。
青溪访曾波臣徵君偶成·其二
作者：阮大铖
朝代：明
体裁：五言律诗

染毫施法后，隐几独能閒。槌磬响秋雨，杖藜看晚山。放神云鹤表，夷迹渚鸥间。偶纵青溪步，逢君洗药还。
题吴桥范氏祖德诗二十八韵
作者：阮大铖
朝代：明
体裁：五言排律

维恒钟蛰德，于岱割雄风。电逐燕台骏，波翻北海虹。山川既蟠郁，文物乃冲融。晔美成炎史，淹推奠夏功。馀灵难遽歇，华阀必终隆。累叶开良冶，弥天誉圣童。敬恭敦梓里，词藻冠芹宫。侍学庭趋鲤，为仪陆渐鸿。经生容祭酒，哲匠让宗工。取果宁嫌小，分荆不厌丰。伊人诚隐豹，其梦亦维熊。萃聚英初拔，飞腾业早攻。名驹挺思旷，毛凤蔚超宗。草圣门包铁，琴心爨识桐。蔫因名士挫，冢以腐毫崇。巨彩收星汉，长天隐螮蝀。沉埋人似玉，损益道如弓。珠椟光应灿，璇源衍勿穷。峥嵘誇水部，磊落起山公。鳞向溟南运，群能冀北空。梅花官阁烂，桃李药笼充。汗简抽毫碧，泥书映轴红。门兰纷馥郁，庭树接青葱。仰久高山并，怀今片刺通。清言连晓夜，奇字抉鸿濛。踪迹五湖长，家声万石同。末繇瞻化鹤，聊尔竭雕虫。彤管盈东壁，赓歌正未终。
题平若云在楼·其一
作者：阮大铖
朝代：明
体裁：五言律诗

闻君卧高阁，朝夕看云生。静掩古人卷，都无尘世情。浮名观落照，夜气肃秋声。閒拄窗间笏，遥听海鹤鸣。
题平若云在楼·其二
作者：阮大铖
朝代：明
体裁：五言律诗

山云足怡悦，来去总无心。霜树挺寒色，风榛传远音。遥峰长对酒，片月自依琴。更不烦投辖，朋来定盍簪。
题李文清文学友云馆
作者：阮大铖
朝代：明
体裁：五言律诗

层楼出河汉，慷慨望西京。宫阙暮烟霭，陵园秋草生。平沙延猎火，古戍带笳声。此际江南客，登临无限情。
题杜若冲雪庐卷
作者：阮大铖
朝代：明
体裁：七言律诗

冻木寒山雪满扉，庐居岁晏未言归。留田讵释孤儿恨，贞木常看子鹤飞。寒夜鸡栖存剩骨，云中鸟爪见遗晖。怜余亦有终天恨，掩卷为君泪满衣。
题沈巨山谢怀阁
作者：阮大铖
朝代：明
体裁：五言律诗

隐侯有遗搆，高揽敬亭云。树影缘溪合，猿声清昼闻。峰霞迎讽至，山响候琴分。祗恐临风际，玄晖转忆君。
题焦山海云庵石刻·其一
作者：阮大铖
朝代：明
体裁：五言律诗

磐石临江路，披襟坐泬㵳。晚云频吐电，微月不胜潮。渔话冯烟函，沙痕入夜遥。多生尘土思，于此亦全消。
题焦山海云庵石刻·其三
作者：阮大铖
朝代：明
体裁：五言律诗

蒲苇寒云路，长风捲白沙。云天欲何辨，水石自为哗。阅世俱如影，观心已作霞。林中閒却立，细细□□□。
题焦山海云庵石刻·其二
作者：阮大铖
朝代：明
体裁：五言律诗

孤峰钟定后，偶影一身封。高枕通山翠，空江报雨声。尘纷知永谢，幽閒亦难名。此际群松籁，何堪飒沓生。
题焦山海云庵石刻·其四
作者：阮大铖
朝代：明
体裁：五言律诗

□□□□□，难名积气因。渔灯照海目，龙雨失江身。钟警栖烟客，珠翻弄汐人。荆薪湘竹屋，归梦亦清真。
题牛首山祖师洞佛字
作者：阮大铖
朝代：明
体裁：句

岩花长吐天人供，春草难遮佛字痕。
题缺
作者：阮大铖
朝代：明
体裁：古风

□□□□山，秋深渐当嘉。岩桂浥露气，篱菊冒霜华。与君饮美酒，为君折疏麻。
题虞来初豫园八首·其一
作者：阮大铖
朝代：明
体裁：五言律诗

秋水问扁舟，同心耐远游。褰裳临汐社，顿辔望椒丘。露被芙蓉坂，天开雁鹜洲。将君敦晚节，鸡黍并非谋。
题虞来初豫园八首·其七
作者：阮大铖
朝代：明
体裁：五言律诗

何处逢摇落，秋林清且嘉。载花移小艇，盘马藉晴沙。垡暖閒鱼斗，烟丰夕鸟哗。饮君霞上绪，萍梗失天涯。
题虞来初豫园八首·其三
作者：阮大铖
朝代：明
体裁：五言律诗

众香通井灶，虚碧漾池轩。聊徙庭中药，如穷云外村。鱼风吹荻浦，鹊月挂松门。此际悠然意，谁能负一樽。
题虞来初豫园八首·其二
作者：阮大铖
朝代：明
体裁：五言律诗

幽寻嘉遁地，应接倍山阴。浪豁海僮语，岑孤木客唫。居然万里势，其获五湖心。寝食仙源里，栖栖笑尚禽。
题虞来初豫园八首·其五
作者：阮大铖
朝代：明
体裁：五言律诗

层楹頫修木，履下涌仙云。海日当窗曙，天风入梦闻。岂徒淩梓泽，讵屑礼茆君。秋驾冯无极，元龙未敢群。
题虞来初豫园八首·其八
作者：阮大铖
朝代：明
体裁：五言律诗

花源娱信宿，尘海几回平。梁月窥移榻，峰霞接耦耕。鸣琴幽筱动，龠碗石泉清。再觌防迷误，因留烂斧名。
题虞来初豫园八首·其六
作者：阮大铖
朝代：明
体裁：五言律诗

山亭通石濑，涕笑入清虚。香阁流晨梵，花潭喧夜渔。风鸣午桥竹，云逗酉山书。持此睨千古，巢由谢不如。
题虞来初豫园八首·其四
作者：阮大铖
朝代：明
体裁：五言律诗

达人事高尚，安有不忘机。閒意觇僮仆，空香饮户扉。鲈灵能应钓，鹤惯且衔衣。即此肆愉悦，何烦问是非。
题陈麟生小像
作者：阮大铖
朝代：明
体裁：古风

九子莲香青不改，秋浦烟波复谁在。忽睹丘壑图畸人，两两清音领其概。百尺楼居何岸然，投辖囊无沽酒钱。一编松下自晨夕，薜萝到眼生云烟。我拟鹿田听春雨，采芝更欲登天姥。君其振策相后先，莫受人间稻粱侮。
颜若龄自皖见访雨中感赋兼怀幼玉瑕仲·其一
作者：阮大铖
朝代：明
体裁：五言律诗

漠漠江帆雨，君来集远心。寒温及山翠，觞咏尅春阴。犊涧军烽满，鱼梁税敛深。特询芳草路，何地托行吟。
颜若龄自皖见访雨中感赋兼怀幼玉瑕仲·其二
作者：阮大铖
朝代：明
体裁：五言律诗

衡宇相望处，遥思上古天。鸣梭弄秋叶，扣角响春烟。月白同千里，山青又一年。不知膢腊日，谁汲石门泉。
饮徐介白
作者：阮大铖
朝代：明
体裁：五言律诗

春草先疏梦，江云难限心。如今高士榻，展在阮家林。震泽潮通壑，寒山月吐岑。中厨缮茗粥，深树一开襟。
饮方良一文学阁上
作者：阮大铖
朝代：明
体裁：七言律诗

棕花橘刺接墙东，一径羊求更许通。深巷书声红烛下，小楼山色翠微中。开帘往往迟归燕，饮研垂垂见渴虹。桂子银蟾秋欲白，与君高咏向寒空。
饮杜韬武将军清汉山房·其一
作者：阮大铖
朝代：明
体裁：五言律诗

冯高当薄暮，寒色入孤亭。一片江能白，六朝山尚青。草虫吟已歇，归鸟翼难停。独有崆峒鹤，鸣皋正可听。
饮杜韬武将军清汉山房·其二
作者：阮大铖
朝代：明
体裁：五言律诗

解镇复何事，閒倾金叵罗。弋鸿向霄汉，逐兔过岗坡。近挈葡萄酒，来听桃叶歌。丹丘放吟眺，醉尉奈予何。
饮王孺文都阃宅·其一
作者：阮大铖
朝代：明
体裁：七言律诗

日暮江村叩角歌，野风淅淅曳寒萝。未堪薄媵乘潮汐，幸有高飞谢网罗。踯躅无心歼石虎，峥嵘有梦到铜驼。知君久鍊封侯骨，肯让桑乾虏渡河。
饮王孺文都阃宅·其二
作者：阮大铖
朝代：明
体裁：七言律诗

少微此夜烛山堂，蟹满鱼肥酒瓮香。避地如逢秦世隐，哀时何讳楚人狂。曾无丸土封东谷，但有输金遍四方。神武自昭天泽解，野人且勿赋苞稂。
饮酒诗·其一
作者：阮大铖
朝代：明
体裁：古风

时运复时逗，奚以埋我忧。夫子细审度，不饮诚何谋。良日洁樽罍，炰鲤烹肥牛。广庭列笙竽，狭坐翻吴讴。主人纷起舞，致词朝上头。天子万万岁，寿与元会侔。凤皇栖梧桐，神龟莲叶游。臣民扇和风，胥庭有此否。幸甚至矣哉，为君歌优优。
饮酒诗·其二
作者：阮大铖
朝代：明
体裁：古风

人言秽貊种，蟹目而蜂须。长白之猱玃，河岔如虾䱉。佃渔味所守，聊用踯以嬉。譬虱缘领项，窥高不知疲。何必具汤沐，引指旋丧之。庙堂布神武，雷电畴其媮。元老备麟凤，战士超熊罴。犀兕甲千岁，川岳待储糈。医闾夷为堠，东江填为池。杞国有盲夫，不辨贤与愚。无故皇皇然，迸泪如蠙珠。
饮酒诗四章·其一
作者：阮大铖
朝代：明
体裁：古风

人生阅稚壮，至老方形休。来往百年内，日月亦以修。忧劳不填之，拱手将何谋。殇子化诚速，无异菌与蜉。安知在鬼神，不为高曾俦。白杨吹野风，荆棘被层丘。仙人多白骨，朽去不复留。怀此酒樽空，过于千岁忧。
饮酒诗四章·其三
作者：阮大铖
朝代：明
体裁：古风

绿苔罕人迹，廉馆何寥寥。此在全盛时，宾客志已饶。晨风趋茂林，时禽弄柔条。谁能违所欣，独握樽中瓢。田父两三俦，头各插素标。朝去暮复至，只鸡屡见招。生则偕桑麻，殁当共蓬蒿。
饮酒诗四章·其二
作者：阮大铖
朝代：明
体裁：古风

图凤既以逝，元化鲜所存。运会有必然，谁能还其源。所以鲁中叟，载兴浮海言。去兹数千载，滔滔更何论。犁星兆东作，驱牛向南村。风雨不我欺，菜麦相与繁。力此事便已，日夕倾一樽。
饮酒诗四章·其四
作者：阮大铖
朝代：明
体裁：古风

三山限海隅，不死识何药。纵令逢仙人，授我长生籥。栖栖华表间，夙形已为鹤。同辈无一存，孤禽安所乐。不如约远思，纯然向糟粕。深柳和春烟，野筠释秋箨。时至夫何留，欣欣去冥漠。
首夏郊居贡彧自敬亭相访同诸词人小集
作者：阮大铖
朝代：明
体裁：七言律诗

春云遥向敬亭来，石户荒情为尔开。好是莺花司令候，莫辞鱼笋拍浮杯。柴桑且问泉明社，芸阁还徵贡禹才。良话松风俱未已，林山暝色莫相催。
高邮舟夜感怀先呈应庚丰之 其二 应庚约从彭城相晤于淮上
作者：阮大铖
朝代：明
体裁：五言律诗

为寻河上约，轻席下维扬。此际云龙客，应随沙雁翔。清言动渔笥，旅馆杂菰香。共有离居思，谁能却鬓霜。
高邮舟夜感怀先呈应庚丰之·其一
作者：阮大铖
朝代：明
体裁：五言律诗

榜人贪利涉，中夜即扬舲。星静气微白，湖空烟甚青。意中过甓社，宛在近云亭。想见依丛桂，怀予梦未醒。
高邮集彭水部孝弱调鹤轩·其一
作者：阮大铖
朝代：明
体裁：五言律诗

翻是郎官舍，能生隐者心。伊人同野鹤，其树类祗林。满径覆深草，当轩巢水禽。邻墙出高柳，还与乞清阴。
高邮集彭水部孝弱调鹤轩·其二
作者：阮大铖
朝代：明
体裁：五言律诗

粉署虚生白，冬曹夏亦寒。排衙蒲稗曲，判事水云端。凿牖正当竹，满阶多种兰。不知人境里，亦复有仙官。
鸠岭秋夕喜方式谷肃之姚绳先见访·其一
作者：阮大铖
朝代：明
体裁：五言律诗

停云慰遥瞩，亦复集高霞。赖有贫厨酒，能酬晚径花。月林开象纬，秋影贴蒹葭。感此幽贞意，山禽静勿哗。
鸠岭秋夕喜方式谷肃之姚绳先见访·其二
作者：阮大铖
朝代：明
体裁：五言律诗

昔人应未达，鸡黍迹犹存。萧槭秋盈树，荒寒月到村。于中成野聚，是夕理清言。纵使樵苏敛，平生谊亦尊。
鸠岭秋穫喜汪伟长从枞川见访·其一
作者：阮大铖
朝代：明
体裁：五言律诗

之子能乘兴，扁舟湖上来。正逢穫稻日，薄暮柴门开。野卧枕山竹，村酤称土杯。雨旸冯纵语，田父定无猜。
鸠岭秋穫喜汪伟长从枞川见访·其二
作者：阮大铖
朝代：明
体裁：五言律诗

夜坐依岩竹，翻嫌衣屦凉。悠然山月吐，微识露花香。水羡鱼情逸，烟怀鸟路长。此中无外事，惟有静衔觞。
鸠岭草堂酬方式谷肃之姚绳先见过
作者：阮大铖
朝代：明
体裁：四言诗

杲杲秋野，亦载其阳。天清气豁，墟井相望。潦收植笋，穫罢疏畼。顾我廪厨，蓺畜多有。务静人间，寒山当牖。婆娑其间，可以饮酒。群龙入谷，潜跃欣同。亦有不速，鸾车雍雍。班荆蓐食，力拯颓风。田园顾步，寓目萧散。衍屐中林，泄琴高馆。话言及醑，以莫不善。悠悠尔别，亦复何叹。留烟石户，注气秋兰。晨夕见之，延情惬欢。
鸠岭迟潘次鲁不至
作者：阮大铖
朝代：明
体裁：古风

山云静吐辉，流英照中野。持情复何向，偃曝秋扉下。穫馀禾秫繁，可以赡樽斝。开径款亲益，渔樵亦来社。独有同心人，烟霜格车马。畼雀定不喧，菊香澹盈把。使我对寒月，孤琴为君写。
鹅峰寺过谭远韵寓赋·其一
作者：阮大铖
朝代：明
体裁：五言律诗

对君如夙好，梦久达寒河。所寓向古寺，故园芳草多。禽言响新树，花水曳微波。此际偕吟眺，悠悠意若何。
鹅峰寺过谭远韵寓赋·其二
作者：阮大铖
朝代：明
体裁：五言律诗

琴樽无浅兴，况复值危时。旷野既相率，停云深可思。春星动鱼罶，草露集珠丝。遥念山阿客，燃薪读楚词。
鹫子上人持袁田祖书相访·其一
作者：阮大铖
朝代：明
体裁：五言律诗

乱云兼积叶，山路已难寻。将影入飞鸟，知君有远心。潮踰湓口阔，烟向石头深。相对无言处，萧萧月满林。
鹫子上人持袁田祖书相访·其二
作者：阮大铖
朝代：明
体裁：五言律诗

不尽青山影，南询路正长。手携洞庭月，来炤白门霜。百衲胜云冷，寒花奇梦香。因君思雪卧，萝薜亦苍苍。
鹫子入祖堂
作者：阮大铖
朝代：明
体裁：古风

相期未即来，还共青山语。孤锡问所从，笑指鸟飞处。寒薜挂松门，山月不能去。枯薪手自燃，涧泉薄能滤。晏坐竹房间，灯前剩霜蓣。
鹫峰寺逢李太虚订园中小集·其一
作者：阮大铖
朝代：明
体裁：五言律诗

古寺稀人迹，逢君深草中。虚无如梦路，摇落与秋同。野径菊仍坼，山厨秫未空。吾庐无长物，饮啄向松风。
鹫峰寺逢李太虚订园中小集·其二
作者：阮大铖
朝代：明
体裁：五言律诗

此日还初服，殷勤谢妒人。青山长配酒，碧月不违纶。閒抱秋中膝，遥怜陌上尘。衣冠与盗贼，车马各駪駪。
黄侍御了素以江州诗见寄赋答
作者：阮大铖
朝代：明
体裁：七言律诗

秋水楼船泛太清，水犀连弩刺长鲸。溯洄亦有三巴字，击汰居然千顷情。匡岳云峰开旆色，小孤月汐感琴声。诗来片片峨眉雪，小叩渔舷和濯缨。
黄池公馆夜雨有怀方肃之四十初度肃之时在宛陵为兄告急·其一
作者：阮大铖
朝代：明
体裁：五言律诗

小雨鸣深绿，清机寓所闻。思君敬亭梦，兹夕与猿分。摘露滋棠色，推烟卫雁群。宁虞芳草路，天马迹纷纷。
黄池公馆夜雨有怀方肃之四十初度肃之时在宛陵为兄告急·其二
作者：阮大铖
朝代：明
体裁：五言律诗

不复知揆览，弧辰转向隅。冀回鹰隼翮，一慰鹡鸰呼。台阔瓜长衍，池暄草未枯。期君携广被，高枕胜蓬壶。
黄鹄篇为潘次鲁南征赋
作者：阮大铖
朝代：明
体裁：四言诗

清秋吴会，白云戾天。层城标霞，空江如烟。黄鹄何仪，于彼皇泽。睨尔螮蝀，肃尔羽翮。月连修坂，露被平皋。将子翔泳，我心忉忉。忉忉如何，琴瑟用写。子当骞腾，去余中野。野有其绿，亦采其萍。出处敬哉，以莫不臻。
黎比部尔瞻见讯赋答
作者：阮大铖
朝代：明
体裁：七言律诗

君官大隐类东方，间阅飞花点笔床。松阁遥分弘景赉，竹林还忆步兵狂。梁园草色长通梦，桃叶莺声欲媚觞。抱犊自公多暇日，诗筒知不负沧浪。
齐价人以祐圣观赋诗相正依韵赋答
作者：阮大铖
朝代：明
体裁：五言律诗

结制玄都观，能无羽节逢。步櫩动江色，复道蕴天风。化杖龙腾泽，调笙鹤语空。草玄衣更白，此意可参同。
齐价人见访集园止饮
作者：阮大铖
朝代：明
体裁：五言律诗

门柳日凋枯，萧萧雀亦无。奇怀眷冰雪，高会厌莼鲈。叶响矜林静，樽喧失月孤。感君芳草意，欢笑向穷途。
龙泉庵二首·其一
作者：阮大铖
朝代：明
体裁：七言律诗

香界苕峣判俗氛，藤垂涧户碧纷纷。远山自露诗中岫，深壑长栖梦里云。蝉弄秋吟浑似鸟，僧分茗碗亦成曛。云林且喜无人迹，窅窕青峰下鹿群。
龙泉庵二首·其二
作者：阮大铖
朝代：明
体裁：七言律诗

袅袅秋风丛桂枝，蓝舆肯负北山期。朝餐每与堂僧共，幽梦犹嫌野鹤知。砌冷尽供虫语沸，峰高何碍月归迟。濯缨时过清溪曲，来往閒鱼幸不疑。
龚直指瞻凤过访俶园留饮·其一
作者：阮大铖
朝代：明
体裁：七言律诗

月旦曾闻艳汝阳，至今遗爱满耕桑。衣冠共识桐乡垒，剑履高飞柏府霜。汉槛不新存骨鲠，尧阶有影避神羊。繇来治行推华胄，渤海遥承姓字香。
龚直指瞻凤过访俶园留饮·其二
作者：阮大铖
朝代：明
体裁：七言律诗

榆塞星飞铁骑尘，渔阳烽火烛通津。孤城掘伐宁遗鼠，高阁嵯峨好画麟。期会万方还禹贡，贤劳率土冠王臣。简书正及桃花水，瓠子无闻有负薪。
游七星岩
作者：阮惟良
朝代：明

偷閒閒步上星岩，去去清风捲客衫。万丈烟霞归眼界，一重门洞又机缄。高低石磴仙留迹，红紫奇花鸟乱衔。醉把茅龙题翠壁，白云玄鹤满松杉。
具茨山
作者：阮汉闻
朝代：明
体裁：古风

兹山盘郑郊，络绎连嵩门。西南开黛色，暧暧迎朝暾。幽岩隐洞壑，阳嶂资陵园。冥濛翠微表，洒落瀵泉喷。云端攒秀崿，林际窥仙源。上古有真人，身晦道弥尊。肇来轩后驾，虚心求至言。鼎成御飞龙，邅回升阆昆。往牒信可稽，遗墟无复存。惟有桑榆日，向夕照秋原。
大隗镇
作者：阮汉闻
朝代：明
体裁：古风

穰穰隗山前，烟火千家聚。东引原圃区，西指轘辕路。耕凿资食饮，颇存上世风。鸡犬闻比屋，为市当日中。所市伊何物，榛枣兼粱菽。或以实笾豆，或以炊饘粥。秉耒凌晨出，荷锄暮夜归。田作不知劳，卒岁乐无饥。我友厌城喧，御母来居此。家承北阮贫，德类亢仓子。著述从所好，巾带亦随时。身既称隐矣，焉用更文之。生耳聆是言，咥然发一笑。斤斤致尸祝，何敢同尘调。黄公垆有酒，渔父包有鱼。沉醉形神亲，宁复顾其馀。
送湛内翰还朝
作者：阮泽民
朝代：明
体裁：古风

目送星轺万里旋，那堪惜别思凄然。交关此日分岐后，南北春风共一天。
送钱学士还朝
作者：阮直
朝代：明
体裁：七言律诗

晓日初开瘴雾空，归程马首正秋风。知音岂限珠厓北，惜别那禁珥水东。上国有人还献纳，遐方无事赖帡幪。他年两地如相忆，万里悬情寄塞鸿。
万岁山
作者：阮自华
朝代：明
体裁：七言律诗

丹丘不离青冥上，玄武高凭紫翠重。北斗晨光低睥睨，西山晓色缀芙蓉。蕊宫掩映阿房树，芝驾逶迤阁道钟。朝罢金门几回首，空中华盖偃乔松。
东飞伯劳歌
作者：阮自华
朝代：明
体裁：乐府曲辞

乌欲西飞兔东走，恍惚令我至百年。谁家稚玉网户前，明珠煜煜流紫烟。茱萸细锦灿明光，织成翠帔金鸳鸯。年如明月方二六，清晖渐盈手可掬。春光零落花飞扬，白首可怜谁断肠。
乌栖曲
作者：阮自华
朝代：明
体裁：乐府曲辞

霞帔云髻迎风立，柏梁台高月如璧。上阳花枝笑早春，瑶林琼树避玉人。
九日送章十
作者：阮自华
朝代：明
体裁：五言律诗

秋老空原寂，孤踪去转深。欲霜蒲柳色，落日大江阴。征鸟若为疾，浮云如有心。萧条行万里，何处问知音。
别徐茂吴·其一
作者：阮自华
朝代：明
体裁：六言诗

采鹢江干迅速，朱楼天上淼茫。连夜高唐风雨，一行付与徐郎。
别徐茂吴·其二
作者：阮自华
朝代：明
体裁：六言诗

不向天门走马，只来松舍烹鱼。飞得青城宝剑，长干露出芙蕖。
夜泊黄石岐闻笛寄内
作者：阮自华
朝代：明
体裁：古风

无诸城外江流急，夜向澄江发清笛。横江石貌旧嶙峋，度海风声况憀慄。月中岛树映江明，笛里关山并海平。醉向扁舟听不得，不知梦到几回情。
大雷贼刘虞平饮至诗
作者：阮自华
朝代：明
体裁：七言律诗

山城节钺倚云隈，江浦雷霆动地来。部下官材皆国士，帷中素女赡兵才。投鞭赤壁流先断，试剑丹阳石自开。欲笑楼船过汉跸，溟濛风雨射蛟台。
归路
作者：阮自华
朝代：明
体裁：五言律诗

归路数千里，斜阳咫尺间。角声断城堞，离恨起乡关。宿鸟先人入，江流背客还。月中听砧杵，游子复何颜。
春行东郊道
作者：阮自华
朝代：明
体裁：五言绝句

历历眼中山，依依原上柳。何许最关情，飞花重入手。
杨柳枝·其一
作者：阮自华
朝代：明
体裁：乐府曲辞

送路经春金线长，雁归欲寄泪千行。分明不是宫车陌，閒误风前作晓妆。
杨柳枝·其三
作者：阮自华
朝代：明
体裁：乐府曲辞

绿尘初暗大堤边，弱质丝丝风雨前。情向东皇休再发，莫教重上广陵船。
杨柳枝·其二
作者：阮自华
朝代：明
体裁：乐府曲辞

一天春色杳涔涔，十二巫山悄黛屏。杨柳嫌人肠未断，更将风雨著娉婷。
江南
作者：阮自华
朝代：明
体裁：七言绝句

雪边画阁几时春，遥映江南柳色新。立马长干愁不折，无因寄与望中人。
答郑蓬洲道士
作者：阮自华
朝代：明
体裁：古风

真真石室仙人子，綵凤花笺三尺纸。千里相闻日月间，十年频寄风波里。闻师铸鼎碧山头，飞桥走问十沧洲。黄芽白雪照岩岫，好住春光待远游。
荅汤义仍见寄
作者：阮自华
朝代：明
体裁：七言律诗

匡阜萧条横左蠡，鄱阳浩渺限南州。夜看斗气知君在，晓听江声动客愁。人去凤皇阿阁冷，书来鸿雁大江秋。膝前宣室今谁是，一望潇湘共白头。
行路难二首
作者：阮自华
朝代：明

功名岂足为，不见丛蕙与蘩萧？撷芳秋亦萎，薙恶春还高
。
智囊有仓卒，造化无童旄。
男儿筋骨尽富贵，圣贤黧黑夸巧劳。
南过锦帆泾，北泛五湖舟。
高城霜白要离冢，廓门宵拥鸱夷涛。
陶朱千金委黄土，穀城三略齐蓬蒿。
英雄苦恨岁不足，年华飘坠心期遥。
惜阴视日但有老，何不酌酒盈簟瓢。
黄鹄摩天极高飞，千年一还思故闾。
乍闻笙歌讶子晋，或抚城郭嗟令威。
未知神仙是与非，但见悲鸣入云衢。
人生不称意，炊金馔玉归蒿莱。
仙夫亦自恨离别，贱妾何况孤房栖。
不见东家檐下鹊，朝出暮双归。
比翼栖朱户，交唇饷紫泥。
春出无弹射，秋返偕参差。
苜蓿二庭月，茱萸万里书。
宁可归君号鸱夷，莫遂化作杜鹃啼。
送吴幼元之金陵·其一
作者：阮自华
朝代：明
体裁：五言绝句

日夜大江流，天边到石头。莫愁湖九曲，辛苦迟扁舟。
送吴幼元之金陵·其三
作者：阮自华
朝代：明
体裁：五言绝句

芦苇压春潮，垂杨系短舠。东风猿唳苦，明月夜萧萧。
送吴幼元之金陵·其二
作者：阮自华
朝代：明
体裁：五言绝句

春暮百花残，秦淮晓气寒。渡头桃叶尽，若为到长干。
题武夷
作者：阮自华
朝代：明

初闻鸡犬异人间，渐入青霞细可怜。蹊上红泉无径路，山中香雨有神仙。每逢水尽奇峰出，若为天回曲道前。一鉴澄潭思千古，谁当先扫石炉烟。
饮詹生馆中
作者：阮自华
朝代：明
体裁：五言绝句

映牖蕉若云，绕除松似织。虚堂风雨生，日日皆秋色。
阳城览胜
作者：阳泰之
朝代：明
体裁：五言律诗

阳朔县虽小，天生山作城。人家通涧道，水阁散钟声。崖寄僧庐静，江回客棹清。更怜春事好，随处乐农耕。
思南道中
作者：阴子淑
朝代：明
体裁：七言律诗

阴雨初晴鸡乱鸣，轺车行处未天明。岚深只说山无路，林静还闻水有声。一曲镜湖何处乞，数茎霜鬓此中生。仆夫莫惮驱驰早，已有田翁接陇耕。
寄林七钦
作者：附唐泰
朝代：明
体裁：五言律诗

千里一为别，思君远更亲。云霄心独倦，江海业长贫。古道迷黄叶，寒汀覆白蘋。秋风如有待，归计欲垂纶。
访陈逸人
作者：附唐泰
朝代：明
体裁：五言律诗

久别频相忆，知君独掩扉。迹留尘外远，春向梦中归。幽户寒苔浅，深花暮鸟微。近来诗酒兴，翻与故人违。
送王秀才称之春官
作者：附唐泰
朝代：明
体裁：七言排律

同游冠盖正纷纷，南国才华独数君。名列上庠深问道，年犹弱冠解攻文。秋斋灯影花深见，昼幔书声竹外闻。共喜穷经过伏胜，谁能壮志沗终军。扶摇巳纵图南翮，腰袅仍空冀北群。路向吴关飞朔雪，朝趋魏阙霭春云。华裾想接金门侍，野服将令社客分。何处高吟可相送，冬青叶落岊江濆。
水寺
作者：际瞻
朝代：明

孤寺水中起，净心宛在虚。钟边云易湿，松外地无馀。幢影鱼窥熟，梵音风定初。入秋看月上，清切复何如。
元旦四首·其一
作者：陆上澜
朝代：明
体裁：七言律诗

冰车才歇又香轮，云卧荒村自在身。百战曾经穷甲戌，六旬重得遇庚寅。未除土石愚公谷，无恙风帆妒女津。屈指春田苍翠滴，提壶行唤踏花茵。
元旦四首·其三
作者：陆上澜
朝代：明
体裁：七言律诗

岁华取次寓閒身，未辨分行主与宾。青眼自难容俗物，苍天原不爱才人。书成廓落同耕石，年少推排类积薪。花鸟凭阑供逸赏，浮名何事逐风尘。
元旦四首·其二
作者：陆上澜
朝代：明
体裁：七言律诗

南北驱驰今倦游，苍茫云物祗浮沤。自甘老妇身藏茧，笑看时贤气食牛。欲媵梅花寻竹石，漫调莺语佐箜篌。未知何处烟云满，小白长红遍绿畴。
元旦四首·其四
作者：陆上澜
朝代：明
体裁：七言律诗

客冬层雪满槎枒，春乍霏霏林影赊。清韵不须烦水递，寒威未肯放梅芽。曾从观猎惊谈虎，无计搜林学捕蛇。此日閒吟聊浣俗，墨痕点染亦生花。
和汪晋贤悼其小侄女金媛
作者：陆上澜
朝代：明
体裁：五言律诗

云外来清影，花间拂绣茵。胜无怜早慧，希有念前因。玉碎天门谪，龙归水府新。白衣先受记，仍侍画中人。
挽俞烈妇
作者：陆上澜
朝代：明
体裁：七言律诗

一时薄命总云烟，谁向霜秋唱可怜。古战场成埋玉地，众香国睹散花天。六千短后随潮遁，二八修蛾捍刃残。如此贞魂堪恸否，芳名独藉大家传。
漫兴·其一
作者：陆上澜
朝代：明
体裁：六言诗

昨梦如今醒未，閒庭明月窥人。老子兴复不浅，烟铺草藉花茵。
漫兴·其三
作者：陆上澜
朝代：明
体裁：六言诗

谁言天上无忧，但许人间如愿。闭门半帙残书，对客三行皛饭。
漫兴·其二
作者：陆上澜
朝代：明
体裁：六言诗

竿竹亦称竹林，拳石聊呼石丈。我意正不在多，众誉何如孤赏。
漫兴·其四
作者：陆上澜
朝代：明
体裁：六言诗

清泉浴雨潺潺，白石耕烟齿齿。且寻栽柳先生，勿问种桃道士。
妓室春联
作者：陆世明
朝代：明
体裁：联

半窗花影人初起；一曲桐音月正高。
武功山射虎行
作者：陆世绩
朝代：明
体裁：古风

环邑总高山，武功尤㟪�。嵯峨三万丈，盘纡八百里。嵚□栈道齐，莽荡终南比。猿啼老树颠，豹隐丛林里。幽涧舞潜蛟，悬崖走狂兕。古路行人稀，深坞逃屋圮。牧子充熊肠，樵夫挂虎齿。田畴遍蒿莱，场圃皆荆枳。遗鏺纷纵横，暴骸惨填委。为民父母心，伤哉痛欲死。袒袖呼甲兵，奋髯持弓矢。有马难操缰，舍车而乘樏。攀条若贯鱼，穿岩如附蚁。危度并陉师，险涉阴平垒。死生眉睫间，云雾芒鞋底。剑戟日光寒，金鼓雷声起。攘臂恼冯妇，裂眦怒任鄙。箭洞卬卬胸，刃截猩猩趾。徒手搏贙彪，赤脚蹴封豕。豹狼喘馀息，犀象俛双耳。股慄慑狻猊，角摧横□麂。割鳞血染轮，解兽肉如市。获多士气雄，害驱居民喜。乌号飞入櫜，干将跃归鞞。蓁披道路清，林焚丘壑紫。山谷布牛羊，塍畦复耒耜。夜眠枕席安，昼餐藜藿旨。嗟哉萍阳民，乐事今方始。
秋渡钱塘
作者：陆严
朝代：明
体裁：七言律诗

越绝山川半似吴，钱塘东渡片帆孤。满空云物弄秋色，两岸江城入画图。木落万峰看树小，高风九月听潮无。近思吴越当年事，古垒西边叫鹧鸪。
题贞山雨霁
作者：陆中田
朝代：明

贞山云散雨初晴，踏破苍苔独自行。扫石竹高飞叶湿，挂衣松老落花轻。翠屏极目浑如洗，青鸟依人似有情。欲问仙踪何处是，龙池烟锁月长明。
书事三首
作者：陆之裘
朝代：明

齐鲁纵横豺虎群，天王亲拜大将军。牙旂直卷狼山雪，金印还瞻凤阙云。严寒朔漠草争凋，万乘遥临冰雪消。天马追风齐八骏，彤弓弦月落双雕。楼船载日下江南，吹凤鸣鼍御酒酣。吴花十月迎黄幄，隋柳千秋映锦帆。
书事三首·其一
作者：陆之裘
朝代：明

齐鲁纵横豺虎群，天王亲拜大将军。牙旂直卷狼山雪，金印还瞻凤阙云。
书事三首·其三
作者：陆之裘
朝代：明

楼船载日下江南，吹凤鸣鼍御酒酣。吴花十月迎黄幄，隋柳千秋映锦帆。
书事三首·其二
作者：陆之裘
朝代：明

严寒朔漠草争凋，万乘遥临冰雪消。天马追风齐八骏，彤弓弦月落双雕。
庚子纪事
作者：陆之裘
朝代：明

南沙顽夫不满千，恃险攫货争鱼盐。椎牛杀狗亦耕种，黄芦白苇波连天。海滨耆豪利兼取，逞技献谋官府前。喜功忧变守臣职，抚召不听心烦煎。兵舟阅送文武吏，炎秋直薄南沙边。诸军相猜不相协，遇贼出斗戈矛捐。披帆击鼓各归县，腾讹道路欢相传。谁为赝书揭都市，台司受诬盗亦冤。南畿咫尺路非邈，惜无一人能照奸。称王命将何等语，凤楼疏入惊云旃。重华震怒遣使者，械系失事诸官员。红颜白发哭相送，秋风泪滋西郭阡。夏曹荐出总兵者，幕府聊分边将权。拥来邳儿半降盗，提兵过市同饥鸢。群愚心知罪难免，始从华屋搜金钱。璜泾市上换残衲，吴淞江头焚戍船。阻拦朝防貔虎出，吹击夜恼蛟龙眠。我师扬舲复停泊，欲出不出期频愆。太仓孤城上官满，骑兵剑客相喧阗。家家月黑宵鸣柝，巷巷风寒朝执鞭。霜台按节问武帅，今日举事何迍邅。群盗廿舟无带甲，官军百艘多控弦。江郊犒师万石馈，州门赏士千金县。戎衣战器等山积，嗟尔虎牙胡敢然。夜分蓐食晓出海，贼舟一字遮津连。将军拜呼驾五桨，颤夫感激争相先。人生自古有天幸，巨海浪静如平川。龙须火枪杂羽箭，腾烟迷目衣皆穿。纷纷溺水急钩取，斩首二百班师还。金珠衔舻喜夸捷，小教场中开舞筵。将军怀家乞返辔，御史不从持益坚。昨朝逋寇半犹在，巢穴未入功非全。人奴诱贼杀酋长，牙旂夜报风翩翩。宫祠刑尸若儿戏，刳剥淋漓谈笑间。登□遍村昼纵火，老稚妇女残刀鋋。官牌下令要生缚，十无三四随拘挛。台司揭榜戒骄横，受降释枉哀危颠。南军囊轻北军重，猎较岂是辕门偏。捷书遥闻九重喜，玉旨急下飞华鞯。守臣除罪各加俸，相国亦赐宫罗鲜。鲸涛馀蛮窜绝域，愿还海县民同编。移文此辈早投槊，沿江戍儿归扣舷。儒臣只知赞画寄，殷勤屡乞刍荛言。真情自来几人达，湖海只应惭昔贤。三沙谁献暂安策，民开义塾军屯田。鱼盐禁弛战斗息，坐令斥堠销烽烟。村村鸡犬映花柳，婚嫁缔结朱陈缘。鸣琴提壶变习俗，疮痍疾困从兹痊。书生作赋纪平海，嘉靖时逢庚子年。玉堂太史访边事，予词合入穹碑镌。
春日有怀
作者：陆之裘
朝代：明

二月凭高思渺茫，吴门树转绿波长。青帘画舫移春色，重阁飞楼动日光。鸿雁去边秦苑字，梅花落处汉宫妆。乡关苦忆他乡客，况尔他乡忆故乡。
白茅夫
作者：陆之裘
朝代：明

海风飘，干雪扬。民何役，白茅塘。荷锸别爷娘，唤妇与阿郎："我行尔莫忧，官府须有钱与粮。"出门行雪中，手足皱欲红。塘上千夫长，日夜催作工。不畏见司空，但畏见郎中。郎中不爱钱，小杖大杖愁杀侬。人回寄声语我妻："莫使爷娘知。官府自有粮，我腹常忍饥。"妻闻大哥去，寄声语我夫："西家无闲丁，雇人东凿河。日费五十钱，泪下机头梭。少壮有余力，莫怨开河役。若使吴田肥，何妨一人瘠。"请看西方征戍儿，天寒月黑胡风吹。
花朝张太学西园小集
作者：陆之裘
朝代：明

雨霁名园春事芳，阑台小集暮行觞。愆期肯使花神笑，纵饮谁嗔草圣狂。入坐微风含楚佩，照人明月堕胡床。行歌亦有穿云调，隔水遥传《陌上桑》。
贼平
作者：陆之裘
朝代：明

波浪兼天寇盗穷，将军乘胜奏肤功。三年戎马关河月，不及狼山一夜风。
赠梁五兄
作者：陆之裘
朝代：明

太常画品称绝俗，海外皆传夏公竹。房栊有女十五人，兰佩云鬟总如玉。夫人贤德妇中英，伯夏乃是夫人生。尚宝当年阅诸女，独指伯夏劳经营。公为元娥择佳婿，卢氏一男才夐异。便卜良期使委禽，弱冠卢卿果登第。拜官刑部临斩人，断元号跃趋其身。大惊构疾弃结发，始信袁公相入神。红颜寡妇悲秋早，苔积空闺叶堪扫。绿窗自泣啼乌夕，青镜那窥舞鸾晓。嫁时生女在卢门，赘得梁贤生外孙。才高却遭世俗忌，移家避谤东西奔。湖山舍馆从人假，卖药谈诗无识者。旧友空存顾相公，新亲岂尽王司马。吾母之母吴公妻，伯娥异母还同襦。若从夏氏论亲戚，我与梁兄何所殊。即今暂寄胥门屋，西山日映横塘绿。名园主人予妇翁，停桡月下来三宿。梁兄床头无一钱，呼儿具食云松边。明灯滑几写香茗，长文短赋陈佳篇。嗟哉丈夫胡太息，古来屈事谁能直。眼前将相几兴衰，风尘莫问樊侯忆。
辛巳志喜二首·其一
作者：陆之裘
朝代：明

金符宵捧肃公卿，玉辇晨移望帝京。花迓御旃连汉苑，云随仙仗自襄城。天颜正位河山重，宫旨收帘日月明。一统共瞻新政美，四垂从此罢尘惊。
辛巳志喜二首·其二
作者：陆之裘
朝代：明
体裁：七言律诗

龙飞虎变仰光辉，九御亲承制作垂。祀辂斿明崇庙典，经筵烛晃肃朝仪。长春宝树千花献，太液祥云五色移。环海车书皇帝有，安州不制《大风》词。
辛巳志喜二首·其二
作者：陆之裘
朝代：明

龙飞虎变仰光辉，九御亲承制作垂。祀辂斿明崇庙典，经筵烛晃肃朝仪。长春宝树花献，太液祥云五色移。环海车书皇帝有，安州不制《大风》词。
闻边报旁午五首
作者：陆之裘
朝代：明

燕京书札到吴天，总谓胡兵异昔年。圣主河山同日月，公卿那得议南迁。云暗风高塞雁呼，铁矛谁御紫雕弧。何栋久陈千里策，许论曾画九边图。太原城下虏兵屯，报骑飞书日夜奔。克罕遥称诸部长，吉囊还号小王孙。当年胡马入秋来，今岁南侵不肯回。数种铁衣三十万，角弓驰骋拂云开。群胡烧入雁门关，舆疾丁璋战独艰。可惜五千貔虎士，黄沙不见一人还。
闻边报旁午五首·其一
作者：陆之裘
朝代：明

燕京书札到吴天，总谓胡兵异昔年。圣主河山同日月，公卿那得议南迁。
闻边报旁午五首·其三
作者：陆之裘
朝代：明

太原城下虏兵屯，报骑飞书日夜奔。克罕遥称诸部长，吉囊还号小王孙。
闻边报旁午五首·其二
作者：陆之裘
朝代：明

云暗风高塞雁呼，铁矛谁御紫雕弧。何栋久陈千里策，许论曾画九边图。
闻边报旁午五首·其五
作者：陆之裘
朝代：明

群胡烧入雁门关，舆疾丁璋战独艰。可惜五千貔虎士，黄沙不见一人还。
闻边报旁午五首·其四
作者：陆之裘
朝代：明

当年胡马入秋来，今岁南侵不肯回。数种铁衣三十万，角弓驰骋拂云开。
陆义姑姊歌
作者：陆之裘
朝代：明

陆义姑姊女中不可无，少年嫁为蒋氏妇，夫亡抱子夜泣衡门乌。有弟天下选，给事留上都。抗章斥宰相，叩头伏阁当天衢。龙帏览书宰相罢，给事亦谪蛮滇隅。弟妻忽云没，弟在万里途。室中何所有，男女遗两孤。高堂胡夫人，眸昏但悲呼。义君闻之语："其子今日之责，非我其谁乎？汝谨守尔室，我往抚二雏。"谁谓寡姑老，存亡甘与俱。日提岁鞠胜己子，侄亦相亲忘母徂。弟迁县令归缱绻，义君促弟宜疾驱："家有而姊在，行行慎无虞。"弟无内顾忧，遂作兼程趋。三年上书赐完璧，二雏壮长明双珠。衣奁尽出义君手，日日缝纫到西晡。一朝婚嫁毕，复归蒋氏从儿居。弟率男若女，长跪亲捧壶："愿我姑姊百千寿，花前看舞红氍毹。"卓哉陆家好兄弟，交游冠佩多名儒。共闻义君贤，入门皆叹吁。吁嗟乎弟有义姊，侄有义姑，嘉名籍，流东吴。鲁妇人，李文姬。钗布中，真丈夫。陆义君，斯人徒。金闺太史傥见采，知予义姑姊歌良不诬。
半山
作者：陆九州
朝代：明

山深翠微寒，飞花乱如雨。轻风抽布帆，落日在高树。
荆溪
作者：陆九州
朝代：明

东风静卷游丝长，桃花吹落流水香。美人照水芙蓉裳。兰桡玉腕击波去，欲来不来空断肠。
桃源忆故人·舟次瓜步怀徐姬石莲
作者：陆亮辅
朝代：明

桃花碎影江如靛，隔断相思一半。昨夜曾题纨扇，镜里莲如面。无边春草江南怨，好梦被谁偷换。柳外老莺啼遍，报道看花晚。
四月五日游淮云寺仪上人限韵求题
作者：陆伸
朝代：明

得见支郎半醉中，相将高阁咏南风。岂缘避暑追河朔，自为伤春到瀼东。说法竿头惭未会，谈经注脚喜能同。何年许入云门社，办取青鞋出软红。
河间道中
作者：陆伸
朝代：明
体裁：七言绝句

荒田残雪啄饥鸦，握粟谋炊野店家。辛苦莫辞行路远，冷风三日下牛车。
题武氏画鹊
作者：陆伸
朝代：明

闻道清时有窦申，荣途送喜故能频。如何只在萧墙外，不遇雕陵挟弹人。
早春园居
作者：陆俸
朝代：明

魏阙天今远，陶园岁复新。杖藜吾独往，芳草正怀人。雪意频催酒，莺啼渐入春。圣朝多雨露，江畔老微臣。
至阳山访岳山人
作者：陆俸
朝代：明

访尔阳山曲，迢迢丘壑重。青冥恣遐瞩，麋鹿伴孤踪。高枕低云峤，疏林度远钟。径余重九菊，门倚两三松。避地雾中隐，鸣琴竹下逢。夜长思共醉，老去愿相从。魏阙无今想，仙风自可宗。因思沉湎者，役役尔何庸。
舍弟山亭
作者：陆俸
朝代：明

谷鸟唤人啼，山人过竹西。树高将宿凤，江霁欲生霓。径暖莺花日，风和燕子泥。莫辞尊酒暮，烟□□相思。
送友游武夷
作者：陆俸
朝代：明

秋来天外结幽期，一月看山到武夷。石壁负舟仙去后，天风吹袂独吟时。花深九曲烟霞寂，月出千峰猿鸟悲。我亦江湖从孟浪，闻君长往不胜思。
酬刘子古镜
作者：陆俸
朝代：明

古镜不自惜，遥兼千里音。悬之照肝胆，奚啻双南金。圆质凝精光，螭盘古铭深。明月入我怀，聊复理吾簪。与君别几时，鬓发雪已盈。冉冉悲年暮，悠悠空陆沉。愿言保不缺，报君久要心。
除夕
作者：陆俸
朝代：明

病抛簪绂风尘外，老愧诗名五十闻。华发渐看青镜晓，草堂重伴碧山云。春归柳岸啼新鸟，岁晚江村带夕曛。独酌椒花燃柏子，闭门空自叹离群。
排石松涛
作者：陆允馨
朝代：明

虬龙鳞甲倚天游，风捲涛声满小楼。入耳隐君怜雅韵，壮怀枚叔讶清秋。巢云野鹤惊残梦，吸露鸣蝉不自由。可是伯牙千古调，官商閒弄草堂幽。
沧江夕照
作者：陆允馨
朝代：明

晚霞浮日锁蒹葭，红翠痕深燕尾沙。帆影挂云穿岸柳，渔歌随棹度江花。翩翩暮霭凌孤熃，远远疏林集暝鸦。回首江天烟景好，白蘋洲畔欲移家。
狮带晴云
作者：陆允馨
朝代：明

碧如带倚云隈，片片岚光槛外堆。叠嶂远浮霄汉合，轻风微荡翠屏开。剪将玉女裁春服，飞入茅檐冷酒杯。最好落霞添补缀，怒猊天畔耸瑶台。
莲社春风
作者：陆允馨
朝代：明

百尺扶疏古木阴，千秋童冠共招寻。风前文酒丁年会，月下弦歌子夜音。桑枯影馀归醉客，莺花春暖逗诗林。邀欢不用陶彭泽，莘野蟠溪共此心。
虹桥绿荫
作者：陆允馨
朝代：明

村外清溪曲带桥，云林烟树缘萧萧。行人共喜浓阴布，归鸟飞从别浦遥。细水流花穿晓岸，应龙拖雨涨春潮。何人万里新题柱，香雾淋淳玉栋腰。
钓台夜月
作者：陆允馨
朝代：明

一鉴寒光印碧川，石台风细水连天。芦花荡漾迷烟艇，鹤露翻飞点白莲。鸥梦静酣香稻岸，钓丝閒捲湿云边。渔翁自唱沧浪曲，不管乘除伴月眠。
过河北刘剩庵先生墓
作者：陆元泓
朝代：明
体裁：七言绝句

曾云归去总天涯，三尺荒坟万古家。若个年年吊寒食，半瓢清酒滴桃花。
仲秋九日金吾弟渊泉讣至
作者：陆光宙
朝代：明
体裁：七言律诗

半生南北各分天，一晤重违又十年。黄耳走残吴地月，白乌啼散蓟门烟。委先慈竹应难化，长未孙枝亦可怜。老我独存君不见，梦魂飞绕落霞边。
冰雪淹旬诗以寄感二首·其一
作者：陆光宙
朝代：明
体裁：五言律诗

日洒争春雪，如珠亦间花。望从梅处密，舞到竹边斜。高刹标红寺，孤舟钓白沙。幸无沽酒债，一月断鱼虾。
冰雪淹旬诗以寄感二首·其二
作者：陆光宙
朝代：明
体裁：五言律诗

卧雪惟高枕，伤春只闭门。围炉消白堕，拥衲伴黄昏。覆压从横树，模糊远近村。又将寒食近，依旧是消魂。
和答曹三莱即事
作者：陆光宙
朝代：明
体裁：五言律诗

载酒竹林过，风流似永和。常疑叩门响，忽讶棹船歌。野色浮青气，江声涌白波。小山申再约，桂影月婆娑。
归雁
作者：陆光宙
朝代：明
体裁：五言律诗

万里衡阳雁，春来又北征。谁怜失群影，故作断肠声。朔漠风犹劲，关山月自明。素书吾欲寄，须到雒阳城。
暮冬送顾孟及迁居
作者：陆光宙
朝代：明
体裁：五言律诗

乾坤皆逆旅，又复此离群。共作无家别，同为落叶分。壮怀伤晚岁，行色动寒云。以我他乡泪，临岐洒赠君。
曹氏园
作者：陆光宙
朝代：明
体裁：五言律诗

半亩池连竹，三间屋对花。草玄扬子宅，传易种卿家。白日摩晴鹳，青天点暮鸦。客来村店近，沽酒趁鱼虾。
木芙蓉
作者：陆光宙
朝代：明
体裁：五言律诗

冉冉木芙蓉，翛然出翠丛。破炎承晓露，凌壑待秋风。未倚佳人醉，先怡楚客容。渚宫期不远，翚映夕阳红。
溪桥送客
作者：陆光宙
朝代：明
体裁：七言绝句

柳下花前日半曛，赤栏桥外水如云。黄金散尽无长物，留得莺声把赠君。
秋莫过福源塔院赠静修上人
作者：陆光宙
朝代：明
体裁：五言律诗

暂释尘中鞅，聊舒老去身。夙生如有约，幻聚岂无因。蝶引徐行客，鱼窥久坐人。一乘开觉路，谁复问迷津。
赠友诗十五首 其一 送居士旭
作者：陆光宙
朝代：明
体裁：古风

摩诘画山水，自言皆夙因。焉知宋居士，乃非金粟身。融贯得妙理，气运夺鬼神。堪与虎头绝，凡品何等伦。觉路一以开，顿悟超上乘。
赠友诗十五首 其七 王五经滕
作者：陆光宙
朝代：明
体裁：古风

王公祖道术，飘飘俨神仙。远慕古苍颉，六书究精研。篆隶法钟鼎，下笔能钩玄。静知草木性，察见鸢鱼天。叹息兹人去，入耳无微言。
赠友诗十五首 其三 沈丈人维鑘
作者：陆光宙
朝代：明
体裁：古风

丈人名门子，气意挫不舒。古道世寡合，况复闾里儿。珍庖宴佳客，学仙爱楼居。途穷愈睚眦，日暮耽诗书。陋巷乐不改，太音知者希。
赠友诗十五首 其九 胡先生顺伯
作者：陆光宙
朝代：明
体裁：古风

胡翁鄞中客，余家三世交。内行实耿介，外易同儿曹。吟诗贵真率，为文喜不雕。头白老书记，功名等鸿毛。
赠友诗十五首 其二 璩山人之璞
作者：陆光宙
朝代：明
体裁：古风

君瑕负奇气，才艺真绝伦。天地总睥眤，悠悠何足论。胸次富丘壑，落笔生风云。谁能赋鹦鹉，令人羡祢衡。
赠友诗十五首 其五 张烈士朗
作者：陆光宙
朝代：明
体裁：古风

张卿任侠烈，歌啸吴市中。不惮贵公子，骂坐开心胸。沾沾常自喜，黄须炯方瞳。书法亦遒劲，吐奇或如虹。轩然慕遐举，望之其游龙。
赠友诗十五首 其八 方高士道成
作者：陆光宙
朝代：明
体裁：古风

婺老故多赀，身着千金裘。任侠猎声誉，尽散装吴钩。易辙诵坟典，上策不见收。文章古作者，诗些洪波流。晚悟无生理，身世同浮沤。颓然一贫衲，不易五诸侯。
赠友诗十五首 其六 王儒林彦淳
作者：陆光宙
朝代：明
体裁：古风

孟还事笔研，谋生亦何拙。朝耕暮出门，谁云耰不辍。太宰自虚左，一刺怀中灭。洗砚拓黄庭，夷然而不屑。弹铗归来兮，双拥茂陵妾。
赠友诗十五首 其十 白莲道人如本
作者：陆光宙
朝代：明
体裁：古风

道人故缁髡，墨名乃儒行。遁迹鹦鹉洲，观空照心镜。禅悦每临池，作草银钩劲。游戏竹下吟，林鸟久相应。一归祗陀园，何时还出定。
赠友诗十五首 其十一 吴山人渐
作者：陆光宙
朝代：明
体裁：古风

吴公本姬姓，束发喜诵诗。破产结宾客，出伎歌新词。趣尚乐山水，入城但攒眉。选胜亟向往，扁舟载西施。常恐溘朝露，不惜千金赀。泰山有遗表，辽鹤归何迟。
赠友诗十五首 其十三 朱文学访
作者：陆光宙
朝代：明
体裁：古风

子道尚孤洁，阛阓皆蓬蒿。偶拾江皋佩，萋菲生青袍。归家徒四壁，满屋挂蟏蛸。文君吟白头，相如读离骚。盖棺土不掩，空有诸儿曹。
赠友诗十五首 其十二 石高士蕴龄
作者：陆光宙
朝代：明
体裁：古风

若翁为邑博，君遂为邑氓。白鹤铩双翮，栖栖向鸡群。乘兴洒翰墨，率意成丹青。诙谐隐吴市，和光复同尘。侧注傲冠冕，于我如浮云。
赠友诗十五首 其十五 沈国医友忠
作者：陆光宙
朝代：明
体裁：古风

青囊乃馀事，雅好论典坟。家世业神术，游遨更多闻。挥洒落风雨，高歌停白云。服食翻自误，地下应修文。
赠友诗十五首 其十四 潘逸人宿
作者：陆光宙
朝代：明
体裁：古风

德辉江湖客，笑傲王公前。入山访桑苧，时开顾渚船。谑浪倾四座，新声亦翩翩。耽棋夜分寐，留朋涉芳园。老为孟尝客，潇洒觉尔贤。
赠友诗十五首 其四 沈太学文猗
作者：陆光宙
朝代：明
体裁：古风

矫矫沈公子，薄荣负奇趣。制作耻雷同，含毫想天际。开轩玩钟王，篝灯了章句。彼美瑚琏姿，终为庙堂器。
邻乡侄死一年矣诗以志哀
作者：陆光宙
朝代：明
体裁：七言绝句

不违旬日便开尊，底事今年静掩门。一十二番三五夜，独留明月到黄昏。
鹦鹉病剧垂死百计疗之得生
作者：陆光宙
朝代：明
体裁：七言绝句

鹦鹉含颦忆陇山，雕笼病翮欲飞难。岂无纵尔西归念，万里鹰鹯妒羽翰。
夜泊长桥
作者：陆光岳
朝代：明
体裁：五言律诗

长虹垂震泽，一夜冷孤舟。淡荡浮青霭，微茫点白鸥。吴歈连袂发，越客片帆收。却似乘槎至，银河碧汉秋。
同游琅琊寺次孟两峰韵
作者：陆光祖
朝代：明
体裁：七言律诗

小亭岩畔转深幽，试挈壶觞结伴游。林静屡闻红叶落，溪深时见白云流。坐无丝竹供宾醉，袖有烟霞引客留。忽枉小山招隐句，丛生桂树正宜秋。
彭城
作者：陆光祖
朝代：明
体裁：七言律诗

大树萧萧起暮风，君王不复渡江东。残霞满地生新草，过客沿溪问旧宫。铁骑八千冰乍合，咸阳三月火犹红。英雄转斗无完策，四面悲歌入帐中。
普陀山
作者：陆光祖
朝代：明
体裁：古风

天抱琉璃宫，鳌柱不见底。谁骑香象来，明月弄空水。
赠周居士
作者：陆光祖
朝代：明
体裁：五言律诗

散发仍高坐，狂吟复倚楹。官贫休问业，身老不求名。早献长杨赋，曾观细柳营。壮图今落莫，秋至独关情。
登望湖亭
作者：陆光祚
朝代：明
体裁：五言律诗

亭标望湖好，风日似春和。白雪融青嶂，红霞映紫波。天空群雁度，山静一僧过。顿觉尘襟涤，悠然发浩歌。
乙卯人日风雪同黼季山中早行送东涧先生葬兼示遵王
作者：陆典
朝代：明
体裁：七言律诗

肠断梅花发故丛，空山赴哭及曈昽。百年身世悲风里，千古文章白雪中。留谒不辞来孺子，起坟多愧葬扬雄。何人为琢寒山石，有道碑裁第二通。
次和牧翁三月十六日招集娄东诸词人论文即事
作者：陆典
朝代：明
体裁：七言律诗

麈尾清言喜入微，玄亭俗客驾来稀。山光独隐乌皮几，世事双扃白板扉。寥落关河闲战垒，苍茫天地剩渔矶。春风片席高人语，千仞分明一振衣。
次和牧翁三月十六日招集娄东诸词人论文即事·其二
作者：陆典
朝代：明
体裁：七言律诗

门馆清闲彦会新，情多正值哭残春。空山虎豹无文质，浊水蛟龙有屈伸。玉版谭禅共调笑，朱樱荐食动酸辛。荒涂今古明明在，策足何知要路津。
次和鹤客游鹁鸽峰
作者：陆典
朝代：明
体裁：五言律诗

山到将穷处，高崖复陡开。沁泉幽磴滑，背石冻云颓。庵僻僧难住，峰奇客每来。自惭无济胜，空有梦徘徊。
江楼
作者：陆典
朝代：明
体裁：七言律诗

云际长江江上楼，乾坤日夕撼中流。杯倾浊酒供怀古，笔蘸惊涛倩写愁。烽火南州闻转战，茧丝东国动咿嚘。凤皇黄鹤空回首，崔杜吟诗满地秋。
舟中看雪用蒋文从韵
作者：陆典
朝代：明
体裁：七言律诗

绥绥一夕洒林峦，双桨招携载酒宽。劫尽乾坤存太素，岁穷人物入高寒。禁多风雅篇中见，借少方蓬海外看。老我无才夸白战，醉歌欲起卧袁安。
赠江右施伟长一首
作者：陆典
朝代：明
体裁：七言律诗

须眉历落舌纵横，讲武论文满座惊。提笔杀人犹带血，杖藜哭世不闻声。踢翻北斗身须见，吸尽西江气未平。千古鲁连归海上，何人一矢躲聊城。
玉林花朝开社次原韵
作者：陆勉
朝代：明

汲得龙渊水一瓢，试茶先趁社前邀。语超尘境都忘倦，路入山光不觉遥。修竹茂林思往事，雨香云淡属花朝。年年此会须乘兴，莫遣东君叹寂寥。
竹炉和韵
作者：陆勉
朝代：明

竹炉元供定中禅，久落红尘复此年。雪乳漫烹香细细，湘纹重拂翠娟娟。远公衣钵还为侣，老守文章最有缘。犹爱风流王内翰，旧题佳句至今传。
题秦氏南湖草堂
作者：陆勉
朝代：明

太湖南畔隐君家，小小柴门对白沙。竹灶茶香浮玉乳，瓷缸酒熟趁梨花。风轩净扫开吟社，水槛新添泊钓槎。我欲画拈书籍卖，结茅相伴老烟霞。
泗水源
作者：陆化淳
朝代：明
体裁：七言律诗

灵源陪尾殆天开，一脉勾连百道洄。波面吐吞惊澥渤，地中倾动自风雷。禹功终古无消息，元化何心任去来。我欲浮槎到天汉，只疑足下是蓬莱。
久客还渫园
作者：陆卿
朝代：明

数架牙签尘网垂，庭松径柳自离披。情当磈礌惟看剑，我负云山赖有诗。避债长扃花外户，畏人静理局中棋。香烟一缕疏帘寂，得句掀髯付雪儿。
古松篇
作者：陆卿
朝代：明

矫矫岁寒姿，欲存天地骨。怒号气作涛，孤直髯如戟。内有珀万年，疑是苌弘血。奇态若拿云，无心偶留月。樵子不敢攀，得辞斧斤伐。嗟呼，委身失所恒遭刖，杞梓梗楠等榾柮。桂煎漆割同肥腯，千古高风让薇蕨。只今秀林防摧折，藏形直宜类株橛。鳞老成龙心似铁，庶免蚁巢与蛇穴。谁谓肯终天年赉志殁，一朝求材在仓卒，乃出任庙廊梁栋显掀揭。
寓齐昌危秀才斋庭前有古梅索予咏之
作者：陆卿
朝代：明

此树如老僧，中空而外槁。积雪裂其肤，离披势潦倒。生意次第舒，疏花向背好。酸风欲透肌，皓月若披缟。幽人形影亲，狼籍弗忍扫。俯视众卉间，失色生烦恼。时去浮华尽，一朝难自保。所以高士姿，识时贵在早。
广陵返棹
作者：陆卿
朝代：明

摇摇一棹荡斜晖，行止年来与愿违。淮水自奔京口出，春风又送广陵归。途穷泪洒冯生铗，金尽寒侵季子衣。莫问隋堤重回首，暮鸦空向玉钩飞。
怀洪东木谢梁也两给谏
作者：陆卿
朝代：明

年来抗节与时违，家国飘零各未归。给事山亭开雀省，康王茅屋易龙衣。辱金久已羞同炼，灵豆何从得度饥。吾道自应长守困，且栽薜荔坐渔矶。
春日怀喜年叔兼讯傅由庚
作者：陆卿
朝代：明

夙具山居僻，桃源不易逢。一犁春后绿，几树宅边红。敢曰非穷士，居然有古风。更闻金谷近，酒债未从容。
暮春雨中过荷村访舒菊泉夜宿吴仲书山房
作者：陆卿
朝代：明

竟造幽人室，春光肯负余。花慵如出沐，柳曳似经梳。坐久逢梅落，棋深听子疏。松风留好梦，酒醒满床书。
步韵答郭尔兴
作者：陆卿
朝代：明

吾亦清狂者，为君操古琴。乾坤双眼白，风雨一灯深。芳草暮云隔，美人幽梦寻。梅川花候冷，凭几发微吟。
江上不寐
作者：陆卿
朝代：明

百感填胸弗自由，新诗敢拟到随州。古云抱石疑生蒂，衰柳垂堤若系舟。月意将残魂化水，虫吟渐壮气兼秋。渔蓑此日从飘泊，生计惟堪问白鸥。
渫园
作者：陆卿
朝代：明

小窗幽且洁，高卧是良谋。门掩炉烟定，风来花气浮。松阴三径寂，竹响数竿秋。剥啄伊谁子，名僧一刺投。
燕台逢黄原虚话旧
作者：陆卿
朝代：明

十五年间梦里过，相逢扼腕共蹉跎。衣冠谁是当时者，须鬓其如此日何。漠漠寒云迷玉马，萋萋荒草没铜驼。由来燕赵多悲感，携向青帘且放歌。
秋旅
作者：陆卿
朝代：明

夜雨响芭蕉，竹屋摇如纸。中有痴绝翁，相忆人千里。老翁痴复痴，放响入双耳。滴滴滴到心，由心渐人髓。蟋蟀气将喑，芙蓉香欲死。灯影化成烟，茫茫斗室里。
立春袁挺生介若以感怀诗见投步韵答之
作者：陆卿
朝代：明

多难惭存未死身，荒山惊见历书新。十围旧柳犹存汉，七日孤臣敢乞秦。如戟须髯空负我，无情花草自争春。闲来读史愁来饮，架上樽中或未贫。
端州郊楼遣病
作者：陆卿
朝代：明

病起眺寒林，林塘楚楚净。云疲懒出山，竹傲横穿径。小艇泛秋花，孤翎掠水镜。闲情感夕佳，入眼幽光靓。
舟中梦故友黄积水
作者：陆卿
朝代：明

念我浪游苦，分伊家食甘。才高雠忍杀，面冷子无男。
落花
作者：陆卿
朝代：明

风流犹记旧相偎，洗却铅华另结胎。饱阅炎凉羞献笑，无端聚散莫兴哀。情缘到底方知冷，世事回头尽可猜。姚魏未须矜异艳，行看次第衬苍苔。
鞫镜词
作者：陆卿
朝代：明

昔人思见面，一见便知心。慷慨输肝胆，唯诺轻千金。尔我时相见，心乃藏深深。当面言笑合，情犹隔重襟。岂惟隔重襟，邈若峰与岑。外洁得毋秽，外贞得毋淫。外平得毋陂，外霁得毋阴。外通得毋塞，外人得毋禽。两两亲熟间，屡变岂所任。所贵笑貌同，内无商与参。间或岁月移，稚老弗能禁。笑貌则有改，勿改个中仁。今与尔约曰，敬听勿因循。载伪劳且拙，朴小不敢臣。华实弗相掩，照形兼照神。如其不然者，弃尔等灰尘。掷碎铸为剑，专诛负心人。人面日趋古，人心日趋今。愿言保初终，髯戟何森林。
万历宫词
作者：陆卿子
朝代：明

高烧蜡炬吐青烟，妃子宫中夜宴阑。并坐圣容欢不足，罗衣却恐怯春寒。玉貌凄凉锁翠眉，强移罗袜出深帷。莫嫌衰谢同秋草，记得春风第一枝。锦帐灯明玉殿高，六宫归去夜迢迢。莫言远角声悲切，月到披香最寂寥。兰芷萧条白露凝，夜深台殿起秋声。君恩何处中天月，一片清光处处明。
万历宫词·其一
作者：陆卿子
朝代：明

高烧蜡炬吐青烟，妃子宫中夜宴阑。并坐圣容欢不足，罗衣却恐怯春寒。
万历宫词·其三
作者：陆卿子
朝代：明

锦帐灯明玉殿高，六宫归去夜迢迢。莫言远角声悲切，月到披香最寂寥。
万历宫词·其二
作者：陆卿子
朝代：明

玉貌凄凉锁翠眉，强移罗袜出深帷。莫嫌衰谢同秋草，记得春风第一枝。
万历宫词·其四
作者：陆卿子
朝代：明

兰芷萧条白露凝，夜深台殿起秋声。君恩何处中天月，一片清光处处明。
塞下曲
作者：陆卿子
朝代：明

青天如水月如霜，万里无云杀气凉。夜半征人齐堕泪，胡笳声短雁声长。
山居即事
作者：陆卿子
朝代：明
体裁：五言律诗

披榛越宿莽，背郭隐花蹊。月静妖狐泣，松深怪鸟啼。秋山云照户，春涧水穿堤。飞作千寻瀑，家家引灌畦。
忆秦娥·感旧
作者：陆卿子
朝代：明

砧声咽，梅花梦断纱窗月。纱窗月，半枝疏影，一帘凄切。心前旧愿难重说，花飞春老流莺绝。流莺绝，今宵试问，几人离别。
拟李白古风
作者：陆卿子
朝代：明
体裁：古风

重阴翳白日，阳和转凄薄。霰雪何纷揉，草木尽零落。长风终夜厉，栖鸟将焉托。游子敝貂裘，居人羡藜藿。所以商山翁，高举往岩壑。
拟陶
作者：陆卿子
朝代：明
体裁：古风

闲居寡世用，性本忘华簪。渌水盈芳塘，清风来茂林。弱鲂戏涟漪，野鸟鸣好音。日夕时雨来，白云瀰高岑。庭草涤馀滋，原野蔼飞霖。开颜散遥念，浊酒聊自斟。
桃花
作者：陆卿子
朝代：明

一睹倾城貌，千山敛夕霏。露桃差比艳，汀月借生辉。蹑蹬云迎袜，凌波水溅衣。馀芳吹不散，常绕渚烟飞。
画堂春
作者：陆卿子
朝代：明

晴空烟袅柳丝微，乱红风定犹飞。杏花零落燕空归，门外鸦啼。慵病不禁宽带，讳愁无那尖眉。香消斜倚画屏时，此恨谁知。
相逢行
作者：陆卿子
朝代：明

白马骄青云，金鞭拂红雾。相逢不问名，各自东西路。
短歌行
作者：陆卿子
朝代：明

君不见春风枝上华灼灼，春风日日吹华落。人生且莫恋悲欢，朱颜却被悲欢烁。悲欢未尽年命尽，罢却悲欢两寂寞。惟馀夜月流清晖，华间叶底空扉扉。君不见垂髫儿，倏忽为人父。君不见青蛾女，终作东家姥。又不见华堂列绮筵，清歌杂妙舞。须臾烛尽乐无声，寂寂寥寥何所睹。人生亦如斯，一往无今古。白日不肯住，红颜渐成土。短歌行，声最苦。
短歌行·其一
作者：陆卿子
朝代：明

君不见春风枝上华灼灼，春风日日吹华落。人生且莫恋悲欢，朱颜却被悲欢烁。悲欢未尽年命尽，罢却悲欢两寂寞。惟馀夜月流清晖，华间叶底空扉扉。
短歌行·其二
作者：陆卿子
朝代：明

君不见垂髫儿，倏忽为人父。君不见青蛾女，终作东家姥。又不见华堂列绮筵，清歌杂妙舞。须臾烛尽乐无声，寂寂寥寥何所睹。人生亦如斯，一往无今古。白日不肯住，红颜渐成土。短歌行，声最苦。
赠毗陵安美人
作者：陆卿子
朝代：明
体裁：古风

去年花发毗陵道，美人何处拾瑶草。今年草绿姑苏台，美人此时花下来。风吹罗袂香不定，流波荡漾光徘徊。不逐行云作飞雨，梦里铅华学神女。坐久烟霞拂袂生，回眸愁向空中举。水远山长不见君，空闻树上黄鹂语。
哭二子
作者：陆厚
朝代：明
体裁：五言律诗

风雨撼庭梧，寒巢失二雏。梦因心上起，名向醉时呼。凤泣丹山玉，龙吟碧海珠。断机怜尔母，泪滴砚苔枯。
吴宫引
作者：陆可教
朝代：明
体裁：乐府曲辞

姑苏台前乌飞绝，西施醉舞吴宫月。纤袿长袖香不歇，银烛金釭半明灭。罗帐流苏四垂结，铜壶丁丁漏水咽，伍胥大夫双眦裂。
春日郊游
作者：陆可教
朝代：明
体裁：五言律诗

出郊时驻马，物色澹春阴。偶尔耽幽赏，因之惬素心。人家隔水见，僧院入花深。似觉仙源近，迷津未可寻。
陶山幽栖寺
作者：陆可教
朝代：明
体裁：七言律诗

万山回合隐招提，闻说䲭夷旧此栖。三策早知能霸越，千金何意复居齐。人寻古洞穿云入，木落层岩听鸟啼。欲向山僧论往事，五湖烟棹至今迷。
东湖社集诗分得台字
作者：陆启浤
朝代：明
体裁：五言律诗

旧隐翻经窟，新成著字台。丹光浮浪出，碧影到林回。玉碗滴犹润，金羊烛未煤。湖天堪不晓，萝月巳徘徊。
伯淳表兄东归石庄话别有作
作者：陆启浤
朝代：明
体裁：五言律诗

旅泊君何好，经声月满坛。诗应良友发，老畏众人看。夜火寒摇市，邮签细出滩。田家风味足，岂独忆张翰。
十四夜棘闱看月
作者：陆启浤
朝代：明
体裁：五言律诗

愁里看秋月，高楼画角中。凉阴栖板屋，客泪起霜风。泥土如新渍，衣裳感旧工。五更眠不得，醒梦两丛丛。
同程端伯咏雁字诗
作者：陆启浤
朝代：明
体裁：七言律诗

槐叶黄时薤叶丹，几人阁笔眼初寒。漫将八法传云女，裁就三书寄鸟官。塞外无风传帛易，闺中有影寄书难。随阳倘过彭湖泽，拟作洪桥一样看。
和黄存晦念熊经略诗兼呈胡太六大司寇
作者：陆启浤
朝代：明
体裁：七言律诗

十年天地竟何如，重忆横戈抚剑馀。方略虚传充国老，箧中谤满乐羊书。感时黯淡歌临穴，当事从容笑覆车。祇有廉生称弟子，向人双眼似当初。
咏兰
作者：陆启浤
朝代：明
体裁：五言绝句

煜煜深林色，青青楚畹风。可怜人不见，收拾束薪中。
孙孟朴移舟来晤
作者：陆启浤
朝代：明
体裁：五言律诗

旅食嗟予活，远归见汝难。路还年少熟，天各故人看。芳树沾衣旧，春风掠鬓寒。尚馀忧国泪，自叹不能乾。
寄赠武安呼延美人
作者：陆启浤
朝代：明
体裁：七言绝句

赵女高弹鼓瑟声，十三十五笑盈盈。两河剑客知名姓，不似温柔一样情。
归兴
作者：陆启浤
朝代：明
体裁：七言律诗

侧身西望太行山，咫只投繻向玉关。有客漫然疑白璧，无媒终不悔红颜。流离逆旅人情去，萧索寒风壮士还。千载披裘怀想像，分明意气满尘寰。
得李烟客祝发庐山书
作者：陆启浤
朝代：明
体裁：七言律诗

昔年杖履在钱塘，又向庐山住草堂。参法直皈新慧远，怀人还忆旧高阳。石梁桥滑褰衣稳，瀑布岩高漱齿香。指日菟裘吾计就，相寻应到虎溪旁。
戊子八月十七夜宿陈山寺同诸子赠潜夫道友
作者：陆启浤
朝代：明
体裁：七言律诗

苾刍薜荔倚龙城，早向移文共勒盟。处士未忘秋菊意，大夫仍爱古松名。数闻鼓角摇边戍，往日山川定月明。海客自谙沧海讯，诘朝即听午潮声。
挽谭友夏
作者：陆启浤
朝代：明
体裁：五言律诗

雅闻君孝友，何以独诗名。易简真新调，波澜悦后生。花飞摇弱草，柳飐度残莺。叹息为朋面，三缄负此情。
斗鸡行
作者：陆启浤
朝代：明
体裁：古风

幽燕之人性好斗，放意角争托鸟兽。羊马怪异久失传，雄气纷然寄伏鷇。觜毛劲发三秋天，致养往往先春候。㕲咮雄雌非一种，好事询求必远购。当其羽翼短未成，爱惜调护分昏昼。辟若养士百千金，﨣赳桓桓待禦寇。谁家锦埒开鸡场，泥沙细滑黄花囿。五陵年少抱鸡来，彩袱蒙笼紫苴绣。双手捧入未解开，胡髯拂拂映袍袖。五色辉煌忽立地，昂头却顾神湥秀。骁锐已觉誇超群，沈顿致许终入彀。逡巡睥睨若缓之，双翅忽展急驰骤。掉首瞋目流赤星，挥膺炮距翻玉甃。须叟毛落鬖鬖飘，赤身不用披甲胄。鹰鸱悍鸷但一垂，鸾鹄翱翔少三覆。此物好猛不可当，取喜与人捐颈脰。观者众眼逐鸡行，进退恨不身相当。叉拳疾视心恍忽，踟蹰胜负攫毫芒。钜鹿之阵兵百万，诸侯仅从壁上忙。世人悠悠詈鸡辈，此等讵得名寻常。羽林介士众林立，虎豹罴熊号不一。安能坐借此鸡心，我武维扬致劲敌。披图揽视中肃然，买骏式蛙同尔德。不然明世好凤皇，何用画鸡增粉饰。
朱子葆留宿山楼同沈甫受夜谈
作者：陆启浤
朝代：明
体裁：五言律诗

见祇不能去，扶携复上楼。一尊风雨足，四幛晚山浮。昔共姜肱被，曾同元礼舟。十年家国事，泪尽蓟门丘。
次詶黄平立许余远归
作者：陆启浤
朝代：明
体裁：七言律诗

易水悲歌万里风，五湖烟雨一舟中。长安大道驱流马，古戍寒秋断晚鸿。醉酒漫劳王处仲，抱琴不学李元忠。移文正恐君先我，十载徒然草送穷。
游西山自红光寺至延寿寺地弘旷松柘为多过嘉僖寺特荒略存其名折而北曰證果寺
作者：陆启浤
朝代：明
体裁：五言律诗

泉声出谷静，野路擘山开。背指红光在，身移青嶂来。乱松摇暮雨，方丈足秋苔。指说前村寺，当时證果回。
练市道中
作者：陆启浤
朝代：明
体裁：五言律诗

见此溪流细，逢人问亦稀。秋田遗犊瘦，村桕拥霜肥。市古知山近，云晴听鸟啼。小春天不易，双奖莫停飞。
西苑荷花
作者：陆启浤
朝代：明
体裁：五言绝句

太液池头水，深深绕建章。总然颜色好，那得见君王。
读嘉郡诸先生集十二首 其一 大司寇郑端简公晓
作者：陆启浤
朝代：明
体裁：古风

端简负神姿，读书须一过。壮行遂有心，远览专典故。所见非寻常，援笔亦贞愫。寤寐通明王，森严备武库。一代宪章言，后死鲜其互。
读嘉郡诸先生集十二首 其七 司成冯先生梦桢
作者：陆启浤
朝代：明
体裁：古风

司成文辞家，旷若烟霞侣。奕奕餐紫芝，所革尽凡绪。问字酒满庭，卧花人在墅。违时无近心，养德在远举。小子生其晚，时闻贫士语。
读嘉郡诸先生集十二首 其三 庶常王先生梅
作者：陆启浤
朝代：明
体裁：古风

庶常籍金闺，汉庭尚寂寞。郁郁古雅资，不得登著作。憔悴一官难，诗魂更夭折。孙子负薪行，若敖安所托。悲滞搜短编，玉也何须尺。
读嘉郡诸先生集十二首 其九 曹郎袁先生黄
作者：陆启浤
朝代：明
体裁：古风

坤仪高悟人，谈经举灵脱。沈顿青衿间，百家遂隐括。一官著书轻，千年翳雾拨。弗借词林支，自捖儒宗钵。汉代明经者，注辞亦己达。
读嘉郡诸先生集十二首 其二 宫谕屠先生应埈
作者：陆启浤
朝代：明
体裁：古风

屠公践词林，文局矜自制。有法御中枢，无言避广丽。辟彼织锦丝，玄黄各分制。纬握择所施，毋为涩蠹异。卮言曾载区，东京杂史裔。
读嘉郡诸先生集十二首 其五 黄门许先生相卿
作者：陆启浤
朝代：明
体裁：古风

黄门秉冲德，稍一登廊庙。徵彼恬淡操，乃在熙和调。性灵不藉雕，咳唾清自肖。龙旌时见招，豹隐永呼啸。敢以长者言，拘文论年少。
读嘉郡诸先生集十二首 其八 少司马沈先生思孝
作者：陆启浤
朝代：明
体裁：古风

司马性耿介，披鳞不避创。慷慨歌戍边，其声遒以壮。一朝天日朗，中外表端亮。剔历日以深，斲轮见大匠。归卧鸳水滨，风流有遗唱。
读嘉郡诸先生集十二首 其六 赠太常前仪部陈先生泰来
作者：陆启浤
朝代：明
体裁：古风

仪部立朝日，十九方弱冠。抗疏耀前星，志气何沈悍。纳献固嵩高，著篇亦霞灿。卧龙回惊波，鵩鸟逼柔翰。喟焉身后名，聊谢无儿叹。
读嘉郡诸先生集十二首 其十 少詹事黄先生洪宪
作者：陆启浤
朝代：明
体裁：古风

碧山表卓鍊，奇容掩众色。臣工信有专，制义罔遗则。屈法雕虫间，曼辞乃细德。相士握明珠，藏身羡鸿翼。优游门第高，养和以登域。
读嘉郡诸先生集十二首 其十一 少司成沈先生懋孝
作者：陆启浤
朝代：明
体裁：古风

司成大雅流，中岁早闭户。身闻王李言，落落分其路。探经非匿理，立诚乏诡步。世乃执委端，秦汉强自附。贲园十万言，白首焉所慕。
读嘉郡诸先生集十二首 其十二 汾州太守曹先生徵庸
作者：陆启浤
朝代：明
体裁：古风

远生尚清言，冰雪参妙理。在众每遁形，涉世偶悦已。寥寥秋蝉声，吸露吐清泚。明眸欲向人，顾影旋自止。人事不可论，逸散安所纪。
读嘉郡诸先生集十二首 其四 尚宝戚先生元佐
作者：陆启浤
朝代：明
体裁：古风

爝火难自飞，芝兰易为感。尚宝生嘉隆，国华正霳霮。赋诗哭济南，胸中具玄览。岂曰黄钟歇，八音吹不散。青藜一片光，照者犹闇闇。
过尔唯陆舟话别
作者：陆启浤
朝代：明
体裁：古风

秋风满天地，吹我破袷衣。城东照残火，扣我良友扉。烧灯待我至，沽酒充我饥。坐我竹树间，寒气相与微。暗叶响庭右，淡月过萎菲。万象咸凄寂，谈话犹霏霏。远念十载事，宿鸟忽惊飞。游子不成寐，起视河汉稀。出门即道路，万里还依依。会面安可必，念子当复归。
送司马尧夫之津门
作者：陆启浤
朝代：明
体裁：五言律诗

眼底知交尽，怜君复向人。食贫无定迹，分手即孤身。云阔兵戈路，衣寒沧海春。北门开幕府，帷幄倚天津。
送王鳞长之襄阳
作者：陆启浤
朝代：明
体裁：七言绝句

襄水东流入汉长，大堤儿女唱襄阳。客心满醉宜城酒，不用登楼望故乡。
遣侍儿
作者：陆启浤
朝代：明
体裁：七言绝句

燕市秋风冷十年，羁人归思白云天。未曾卖得长门赋，那许黄金奉酒钱。
郡归与遐卿谈聚
作者：陆启浤
朝代：明
体裁：五言律诗

一棹回春雨，深宵散冷烟。别无多日夕，话不尽山川。诗思教人静，梅花逼晚妍。喧喧城市里，谁意可同传。
题房大年画奚官牧骥图
作者：陆启浤
朝代：明
体裁：古风

元朝诸君好养马，万国选上咸骅骝。天闲牵靮披云锦，画出屏幛风飕飕。学士大夫爱执笔，松雪老人名第一。曾向平沙画翻滚，筋肉一团舒卷疾。蹄毛圆动宛不停，牧奴突眼惊欲失。诏下画院争临效，得其笔意才待诏。此画画自房大年，不画翻滚变腾跳。一匹缓步两匹前，首尾交啮騧毛旋。奚官执辔气矫结，瞻视与马相接连。画马宜如相马真，不取形似取其神。今之画者但形似，骐骥入手同凡駪。三辅种养贵肥腯，御厩收牧中涓人。可怜天马不得见，俗眼与手徒因循。前年天子获五骥，顾视相臣立名字。紫霄赤电随皮貌，付之厮卒谨调系。未知此马何所能，过都历块谁可乘。君不见九方高，相马骊黄牝牡非所称。良骥终不逢伯乐，垂耳伏枥长悲鸣。
如皋道中
作者：陆嘉颖
朝代：明
体裁：七言绝句

满目桑麻雨露稠，白花篱落绕清流。家家鱼略村村酒，绝胜淮南十一州。
望君山
作者：陆嘉颖
朝代：明
体裁：五言律诗

木叶下萧萧，山容更寂寥。浮天江县小，隔树海门遥。帝子何由降，骚人不可招。无心贪利涉，来往信渔樵。
和人山居
作者：陆圣姬
朝代：明
体裁：七言律诗

石径苔封客到稀，林深白日掩柴扉。攀萝饮涧猿常出，认屿盘云鹤欲归。竹里泉声喧药碓，帘间岚气湿荷衣。杖藜徐步寻诗去，一路春风入翠微。
新秋
作者：陆圣姬
朝代：明
体裁：七言律诗

乍宜凉思袖襟中，云物窥人似不同。远岫著烟矜夕翠，倦荷摧露脱秋红。稍将萧索添文致，渐益凄其与病容。忽忆夜来山月上，一声络纬出花丛。
西楼梧月
作者：陆圣姬
朝代：明
体裁：七言绝句

绿野堂西百尺楼，梧桐摇月一天秋。夜深独坐清如许，空翠满身凉月流。
汎泖
作者：陆在前
朝代：明
体裁：七言律诗

飘零还合伴渔樵，江上烟霞也自招。小港舟横留晚篴，高空云扫过秋雕。愁凭竹叶消长夜，笑买鲈鱼趁落潮。载得芙蓉比西子，酒阑犹怅玉人遥。
竹坞
作者：陆在前
朝代：明
体裁：五言律诗

双径尘容尽，柴关昼不开。燕乘韶景至，人约暮春来。戏蝶环红蕊，丛花媚碧苔。芳郊堪一眺，策杖竹间台。
般若庵
作者：陆在前
朝代：明
体裁：七言律诗

回溪涵碧抱深丘，结此禅扉事事幽。檐鸟啄花投座客，野僧分钵饷江鸥。孤云静锁双峰翠，一水平潆两岸秋。白社胜踪寻不得，竹林空负谢公游。
七夕有感
作者：陆圻
朝代：明
体裁：七言律诗

万里晴云淡素秋，海天东望更生愁。黄姑鳷鹊通斜汉，明月婵娟照戍楼。剖核谁当来阿母，吹笙何路问浮丘？可怜携手阑干泪，空拟归来尚黑头。
与歌者陈郎
作者：陆圻
朝代：明
体裁：七言律诗

落日横江老白蘋，同乡停问一相亲。未嫌李尉翻新曲，偏喜何戡是旧人。玉管漫吹秋月白，红牙曾按绮筵新。坐中恐有伤心客，莫唱伊凉《水调》频。
九日
作者：陆圻
朝代：明
体裁：七言律诗

衰飒秋风朔气回，中原何地可登台？五湖极望屋波渺，四野吹笳溥暮哀。江燕塞鸿纷自代，紫萸黄菊已徒开。最怜此日凭高处，短发萧萧照酒杯。
送朱生之秣陵
作者：陆圻
朝代：明
体裁：七言律诗

华馆张灯酒共斟，清霜朔雪昼阴阴。上方请剑高名著，广柳容人侠气深。醉后难忘公瑾曲，愁来独抱蔡邕琴。秦淮渡口花争发，莫负当年《桃叶》吟。
风雨过乌戍
作者：陆圻
朝代：明
体裁：五言律诗

昨宵泊莺脰，今此近南浔。四野寒烟重，三江新涨深。景阳曾苦雨，子建亦愁霖。何况停桡客，乡思泪不禁。
和姚修民简寄
作者：陆坦
朝代：明
体裁：五言律诗

世逐浮云换，身同落叶轻。难忘百年恨，谁殉一朝名。去国怀公子，忧时过贾生。江皋无限泪，日暮不胜情。
春夜雪
作者：陆坦
朝代：明
体裁：七言绝句

春雨声声入梦阑，暗窗风动晓灯残。湿云厌竹鸟惊堕，起看空阶一片寒。
一篑山人歌
作者：陆垹
朝代：明
体裁：古风

一篑山人归武陵，自云作吏非所能。上世本是农夫家，中岁颇多丘壑情。忆昔十五时，读书始趋庭。庭前一篑土，乃是先人营。三十射策登帝廷，四十剖符惭专城。中敡外历靡寸补，千忧百虑何时宁。风尘岁月厌奔走，笑言眉睫羞逢迎。匡庐观瀑欲大叫，洞庭酾酒愁冥冥。怀贤几自跨黄鹤，访隐常作桃源行。一朝得调忽辞去，掉头那管人间名。乘与还回剡曲棹，遗安况有鹿门耕。不能如马长卿著讨禅书，不如能扬子云草太玄经。不能如陶朱逐时事货殖，不能如赤松辟谷学长生。吏少门前租仅足，客来花下酒常倾。不愁儿痴是豚犬，不恤宦薄非公卿。顾以人生百年内，块然篑土犹无成。悲来风木不自禁，三釜那得为亲荣。仰看苍天摩九仞，此意突兀难为平。
上鹰歌
作者：陆垹
朝代：明
体裁：古风

君不见楚泽之上鹰，爪利若击目若星，雄姿逸气何横生。翻身犹能坠鹏翼，岂但可使燕雀惊。棱棱劲翮秋风里，远势未看穷所止。壮心谁谓便相抛，篱落聊回啄文雉。
临江仙
作者：陆垹
朝代：明

病后衣裳慵对客，镜中双鬓鬖鬖。青山何处著茅庵。向来经济意，都只是空谈。世事悠悠那复论，三杯且放微酣。小窗过午睡还贪。无端春梦绕，犹自在江南。
宿三叉口
作者：陆垹
朝代：明
体裁：五言律诗

云树苍茫合，乡关道路赊。近船呼伴侣，隔岸有人家。草短烟横野，江寒月浸沙。家人应念我，今夜宿三叉。
弋阳道中
作者：陆垹
朝代：明
体裁：六言诗

石子船头磊磊，溪声枕上潺潺。人行上濑下濑，梦隔千山万山。
洞庭歌
作者：陆垹
朝代：明
体裁：七言绝句

巴陵城头白鹤回，巴陵城下洞庭开。湖面青山隔帘槛，暖风吹送酒香来。
登胥山
作者：陆垹
朝代：明
体裁：五言律诗

伍胥来驻马，见说此山头。草木兵犹似，乾坤气未收。苍霞含宿雨，野屋抱寒流。日晚一登眺，天风吹客裘。
筑堤谣
作者：陆垹
朝代：明
体裁：古风

彼田高，我田低，高田积土河成蹊。低田年年催筑堤，筑堤复取田中泥。今年大水百谷伤，高田得熟低田荒。遂令低乡有田者，唯愿有田在高乡。君不见土龙三日雨莫祷，高乡之田为茂草。
访柯侍御九华山中留赠
作者：陆垹
朝代：明
体裁：七言绝句

趋朝同听午门钟，九陛森严虎豹重。何事归来化城卧，砚屏閒弄九芙蓉。
郡廨似野斋
作者：陆垹
朝代：明
体裁：五言律诗

青林依郡宅，浑似野人居。幸此无公事，閒来展道书。蝉声来远树，草色上前除。莫笑耽玄寂，功名意本疏。
述怀
作者：陆基恕
朝代：明
体裁：古风

汎舟无榜人，劳劳愧弘济。少年志沮丧，卑秩多蹇滞。司农告不给，秋税从新制。时艰但增慨，匡救难为计。多捐念国贫，重敛民为厉。张罗置疏目，寄惠在微细。
赠别秉智
作者：陆堇
朝代：明
体裁：五言律诗

已富三冬学，青衫称少年。远寻东老寓，独羡外甥贤。雪变寒江雨，钟鸣野寺天。又驱羸马去，离思绕长川。
怀比部樊致虚师
作者：陆士铉
朝代：明
体裁：七言律诗

含香起草汉宫秋，仙吏风流在爽鸠。千里登龙曾拟郭，十年投鲤欲依刘。白堤杨柳娇堪折，赤土芙蓉黯未收。明月自怜双入眼，寒光遥夜落汀洲。
怀戴野民先生
作者：陆大策
朝代：明

宇宙流芳垂竹帛，古情高调是谁欤。池涵太极春长在，门掩光风草不除。鱼跃鸢飞真自得，今来古往复何如。凭谁他日修遗史，合与渊明一例书。
代父送人之新安
作者：陆娟
朝代：明

津亭杨柳碧毵毵，人立东风酒半酣。万点落花舟一叶，载将春色过江南。
武城道中夜闻作吴语而歌者仿佛竹枝遗响因为二章
作者：陆完
朝代：明

数间茅屋隐平沙，隔岸微闻唤酒家。若道消愁全仗酒，也停双橹倩人赊。不奉君欢又一年，背人啼向落花前。当初自爱侬如玉，今日如花更可怜。
武城道中夜闻作吴语而歌者仿佛竹枝遗响因为二章·其一
作者：陆完
朝代：明

数间茅屋隐平沙，隔岸微闻唤酒家。若道消愁全仗酒，也停双橹倩人赊。
武城道中夜闻作吴语而歌者仿佛竹枝遗响因为二章·其二
作者：陆完
朝代：明

不奉君欢又一年，背人啼向落花前。当初自爱侬如玉，今日如花更可怜。
王元章作墨梅并题长句书其后
作者：陆完
朝代：明

月落参横兴已空，鉴湖清浅夜推篷。消磨不尽惟豪气，犹在疏花淡墨中。
望湘人·记归程过半
作者：陆宏定
朝代：明

记归程过半，家住天南，吴烟越岫飘渺，转眼秋冬，几回新月，偏向离人燎皎。急管宵残，疏钟梦断，客衣寒悄。忆临岐，泪染湘罗，怕助风霜易老。
是尔翠黛慵描，正恹恹憔悴，向予低道：念此去谁怜，冷暖关山路杳？才携手教、款语丁宁，眼底征云缭绕。悔不剪、春雨蘼芜，牵惹愁怀多少！
天清宫
作者：陆宗学
朝代：明
体裁：七言律诗

青鸟曾传海外书，瀛洲消息近何如。烧丹既悟神仙诀，避地何妨水竹居。石子种来都化玉，药苗分出半登蔬。天坛月冷秋如水，夜夜吟风起步虚。
途中偶成
作者：陆宗宝
朝代：明
体裁：七言绝句

燕云漠漠路迢迢，马上霜风裂紫貂。半百年过头似雪，独怜无计老渔樵。
咏郜村庙松
作者：陆官
朝代：明
体裁：五言律诗

沃野遥山抱，神壝独此松。羽张飞夕盖，琴响如晨钟。昙翠来翔鹤，溪长有卧龙。假饶秦跸过，应得大夫封。
古调笑令
作者：陆宝
朝代：明

竹坞，竹坞，坐荫空阶无数。有时弄影斜阳，个字淋漓短墙。墙短，墙短，分得秋声一半。
周斗文自易水归纵谈燕太子及荆高遗事嘅然赋此
作者：陆宝
朝代：明
体裁：五言绝句

每读燕丹传，长悲易水遥。听君谈往事，风起复萧萧。
大陇耕云
作者：陆宣
朝代：明

二月氤氲遍九垓，陇头生事日相催。山前黄犊冲风去，林下鹁鸠啼雨来。万顷湿光寒不散，一犁生意暖初回。明时欲睹尧天日，犹解翻身起草莱。
对雪怀倪云林
作者：陆宣
朝代：明
体裁：七言律诗

徘徊急雪随风舞，次第疏梅绕路开。身世飘零愁作客，道途艰阻老相催。倪宽久矣无书札，阮籍何妨醉酒杯。岁暮天寒人事尽，江村牢落更堪哀。
挽陈遵
作者：陆宣
朝代：明

江风吹雨湿寒云，讣到山居不忍闻。乐善自宜久生世，彼苍何不少留君。片时枕上邯郸梦，五十年前云水身。屈指布衣韦带士，如君今有几何人。
游汾湖分得溪字
作者：陆宣
朝代：明
体裁：七言排律

翠岩亭下问棠梨，上客同舟过柳溪。花下停歌听鹦鹉，行间把酒引玻璃。绯桃照眼春无赖，石洞关云路转迷。金粟弹筝银甲冷，珠帘度曲翠眉低。锦帆捲浪风生座，罗袜生尘草被堤。屡舞不妨飞野鸟，醉归遮莫报邻鸡。梵王台殿空陈迹，鲍氏池亭忆故栖。铁笛吹残山月白，竹枝唱过驷桥西。
金洲晚渡
作者：陆宣
朝代：明

扁舟一叶似仙槎，来往清津要浦涯。潮漾木兰过绝岛，江吞红日映残霞。青山两岸人临水，绿树孤村客到家。向夜白蘋洲渚静，短篷和月宿芦花。
与徐廷纬话旧
作者：陆容
朝代：明

春风一醉故人楼，转眼重来十五秋。酒博明琼谈故事，画传昌歜记曾游。泉台二子空遗恨，竹马诸郎尽裹头。此去又成千里别，玉骢临发更迟留。
再至和前韵
作者：陆容
朝代：明

此度停桡入梵宫，橘花香里坐薰风。闲心颇为江山夺，实理元非梦幻空。云隐小窗禅榻静，日斜深殿佛灯红。留题欲和鸿泥句，谁复才情似长公。
南郊杂韵六首
作者：陆容
朝代：明

兵卫森严万幕屯，马嘶人语静中闻。天垣咫尺銮舆近，望见龙光入夜云。卧拥明衣席未安，斋郎早已报登坛。君王行处阳春在，不用灵犀辟夜寒。金钥重门暂启扃，腊灯如昼辨人行。象牌分得清班赐，军将无劳问姓名。竹宫幽邃寂无声，风静空悬五色旌。月色照人清沁骨，万松深处数寒更。紫坛云雾切三台，玉趾将临画鼓催。列炬照天驰道远，佩声遥自半空来。仙《韶》隐隐落空蒙，坛下传呼拜启同。知是燔柴礼初献，沉香火起烛天红。
南郊杂韵六首·其二
作者：陆容
朝代：明
体裁：七言绝句

卧榻明衣席未安，斋郎早己报登坛。君王行处阳春在，不用灵犀辟夜寒。
南郊杂韵六首·其六
作者：陆容
朝代：明
体裁：七言绝句

仙韶隐隐落空濛，坛下传呼拜启同。知是燔柴礼初献，沈香火起烛天红。
南郊杂韵（六首）
作者：陆容
朝代：明

仙《韶》隐隐落空蒙，坛下传呼拜启同。知是燔柴礼初献，沉香火起烛天红。
南郊杂韵（六首）
作者：陆容
朝代：明

兵卫森严万幕屯，马嘶人语静中闻。天垣咫尺銮舆近，望见龙光入夜云。
南郊杂韵（六首）
作者：陆容
朝代：明

卧拥明衣席未安，斋郎早已报登坛。君王行处阳春在，不用灵犀辟夜寒。
南郊杂韵（六首）
作者：陆容
朝代：明

竹宫幽邃寂无声，风静空悬五色旌。月色照人清沁骨，万松深处数寒更。
南郊杂韵（六首）
作者：陆容
朝代：明

紫坛云雾切三台，玉趾将临画鼓催。列炬照天驰道远，佩声遥自半空来。
南郊杂韵（六首）
作者：陆容
朝代：明

金钥重门暂启扃，腊灯如昼辨人行。象牌分得清班赐，军将无劳问姓名。
和彭性仁杂兴三首
作者：陆容
朝代：明

午梦缠绵卧起迟，晚山相对一支颐。飞花欲尽春归后，啼鸟不惊人静时。好雨每遭风废阁，夕阳仍受月侵欺。同曹尚忆刘郎在，曾爇银镫夜赌棋。一榻无尘四顾清，晚风凉似雨初晴。庭花解笑升沉事，梁燕疑谙故旧情。疏瀹此心临水近，卷舒随意看云行。清谈莫是清吟好，不误苍生自瘦生。小巷闲门似隐居，曾劳长者驻高车。清风每至元非约，旧雨仍来亦未疏。广厦万间真欠缺，起楼无地已多馀。长安尽有潭潭府，只贮笙歌不贮书。
和彭性仁杂兴三首·其一
作者：陆容
朝代：明

午梦缠绵卧起迟，晚山相对一支颐。飞花欲尽春归后，啼鸟不惊人静时。好雨每遭风废阁，夕阳仍受月侵欺。同曹尚忆刘郎在，曾爇银镫夜赌棋。
和彭性仁杂兴三首·其二
作者：陆容
朝代：明

一榻无尘四顾清，晚风凉似雨初晴。庭花解笑升沉事，梁燕疑谙故旧情。疏瀹此心临水近，卷舒随意看云行。清谈莫是清吟好，不误苍生自瘦生。
和彭性仁杂兴（三首）
作者：陆容
朝代：明

一榻无尘四顾清，晚风凉似雨初晴。
庭花解笑升沉事，梁燕疑谙故旧情。
疏瀹此心临水近，卷舒随意看云行。
清谈莫是清吟好，不误苍生自瘦生。¤
和彭性仁杂兴（三首）
作者：陆容
朝代：明

小巷闲门似隐居，曾劳长者驻高车。清风每至元非约，旧雨仍来亦未疏。广厦万间真欠缺，起楼无地已多馀。长安尽有潭潭府，只贮笙歌不贮书。
和矢庵来韵二首
作者：陆容
朝代：明

百岁光阴已半过，更无英气可消磨。心粗自不容机事，耳热宁须托浩歌。世味近知闲处好，宦情终觉少年多。东桥有路通三径，奈我才非二仲何。功名适意片云过，措大风情老未磨。斗酒尽时谋妇得，小诗成后唤儿歌。江湖萍散愁云隔，门巷苔深旧雨多。高调数来吾已怯，春风花鸟奈愁何。
和矢庵来韵二首·其一
作者：陆容
朝代：明

百岁光阴已半过，更无英气可消磨。心粗自不容机事，耳热宁须托浩歌。世味近知闲处好，宦情终觉少年多。东桥有路通三径，奈我才非二仲何。
和矢庵来韵（二首）
作者：陆容
朝代：明

功名适意片云过，措大风情老未磨。斗酒尽时谋妇得，小诗成后唤儿歌。江湖萍散愁云隔，门巷苔深旧雨多。高调数来吾已怯，春风花鸟奈愁何。
夜声
作者：陆容
朝代：明

微醺醒中夜，独寤当逆旅。心清听思聪，声动臆可举。轻噫疑林飙，斜侵觉窗雨。琤琮僧塔铃，幽轧邻家杼。柝击暄逻儿，剪掷铿缝女。隆隆暝行车，橐橐宿舂杵。鼾睡人已酣，娇啼儿欲乳。悲酸或孤嫠，咳咯将病妪。布裂僮褫衾，釜泣奴窃煮。梁泥落栖燕，橐果啮饥鼠。拂树乌惊移，含刍马喷咀。火煎兰檠膏，槽涓玉缸醑。腹拐雷殷春，耳眩蝉吟暑。宫壶沉此时，巫鼓来何许。趋朝传鸣驺，话旧接偶语。百虫薨然飞，灵鸡振其羽。众音等天籁，真韵谢律吕。赋愧拟欧阳，聊以诗自叙。
夜声
作者：陆容
朝代：明

微醺醒中夜，独寤当逆旅。
心清听思聪，声动臆可举。
轻噫疑林飚，斜侵觉窗雨。
琤琮僧塔铃，幽轧邻家杼。
柝击暄逻儿，剪掷铿缝女。
隆隆暝行车，橐橐宿舂杵。
鼾睡人已酣，娇啼儿欲乳。
悲酸或孤嫠，咳咯将病妪。
布裂僮褫衾，釜泣奴窃煮。
梁泥落栖燕，橐果啮饥鼠。
拂树乌惊移，含刍马喷咀。
火煎兰檠膏，槽涓玉缸醑。
腹枴雷殷春，耳眩蝉吟暑。
宫壶沉此时，巫鼓来何许。
趋朝传鸣驺，话旧接偶语。
百虫薨然飞，灵鸡振其羽。
众音等天籁，真韵谢律吕。
赋愧拟欧阳，聊以诗自叙。
夜酌不能成趣辄命儿辈出韵引杯得二首
作者：陆容
朝代：明

白雁南来送蚤霜，江枫一夜换新妆。风缘吹万空人籁，月欲成三过女墙。秋蚁抱香浮暖液，荷蜂含蜜褪枯房。茶铛泣处声如橹，错认书斋是野航。四郊丰稔听歌农，尊俎无劳为折冲。且向座中成落魄，肯将天下议中庸。满衣柑雾香分饤，百瓮梨云暖破封。华发醉来搔欲短，灯前披影看鬔松。
夜酌不能成趣辄命儿辈出韵引杯得二首·其一
作者：陆容
朝代：明

白雁南来送蚤霜，江枫一夜换新妆。风缘吹万空人籁，月欲成三过女墙。秋蚁抱香浮暖液，荷蜂含蜜褪枯房。茶铛泣处声如橹，错认书斋是野航。
夜酌不能成趣辄命儿辈出韵引杯得二首·其二
作者：陆容
朝代：明

四郊丰稔听歌农，尊俎无劳为折冲。且向座中成落魄，肯将天下议中庸。满衣柑雾香分饤，百瓮梨云暖破封。华发醉来搔欲短，灯前披影看鬔松。
寄亨父二首
作者：陆容
朝代：明

金马门深昼漏迟，石渠新草汉文辞。丝纶世掌多君在，竹帛名传为尔期。匏叶鋋墙风起处，土花生砌雨晴时。革除旧恨成新乐，木榻清樽颇费诗。金闺予告免趋朝，石枕孤眠病未消。丝布小帷蝇不障，竹枝团扇暑仍摇。匏壶汲水添森爽，土盎栽花伴寂寥。革故题诗寄张敞，木瓜应拟博琼瑶。
寄亨父二首·其一
作者：陆容
朝代：明

金马门深昼漏迟，石渠新草汉文辞。丝纶世掌多君在，竹帛名传为尔期。匏叶鋋墙风起处，土花生砌雨晴时。革除旧恨成新乐，木榻清樽颇费诗。
寄亨父（二首）
作者：陆容
朝代：明

金闺予告免趋朝，石枕孤眠病未消。丝布小帷蝇不障，竹枝团扇暑仍摇。匏壶汲水添森爽，土盎栽花伴寂寥。革故题诗寄张敞，木瓜应拟博琼瑶。
尝酒用前韵
作者：陆容
朝代：明

饮尽君家碧瓮春，香痕狼籍上罗巾。诗坛不遣前盟负，郎署应怜此会新。归骑已闻珂撼玉，留人莫待烛销银。步兵故有风流在，傲杀金貂买醉人。
得鼎仪书口占答之
作者：陆容
朝代：明

备数郎官未合迁，校文太史亦虚传。迩来一事真堪喜，皇子龙潜已六年。
感寓
作者：陆容
朝代：明

松栽青郁郁，冬夏不改颜。园工徇时好，移栽盆盎间。屈为虬龙形，束缚苦不闲。岂无培养恩，适性良独难。吁嗟梁栋材，误为花草看。爱之不以道，何如老空山。
早过午桥口占二首
作者：陆容
朝代：明

下马金门步晓凉，海云开白看东方。君王自有兴居节，不遣微臣一倒裳。花影西偏半月高，不妨清梦起趋朝。金乌未促龙楼鼓，次第哦诗过午桥。
早过午桥口占（二首）
作者：陆容
朝代：明

下马金门步晓凉，海云开白看东方。君王自有兴居节，不遣微臣一倒裳。
早过午桥口占（二首）
作者：陆容
朝代：明

花影西偏半月高，不妨清梦起趋朝。金乌未促龙楼鼓，次第哦诗过午桥。
次韵杨考功雪中见寄
作者：陆容
朝代：明

后土承天变，司寒应候严。
同云低布野，密雪乱回檐。
荡漾侵池灭，蒙茸拂树粘。
阳和虽不竞，膏泽已冥沾。
色眩将迷鹤，光遥欲妒蟾。
渭沟秦弃粉，猗泽晋堆盐。
颇惬瑶阶迥，仍愁蔀屋淹。
猎原纷毻羽，织室漾轻缣。
持节飡应苦，扃门卧实廉。
绀园惊改观，碧岭讶颓尖。
窘兔留新迹，多鱼伏有潜。
入歌难和曲，爱舞漫窥帘。
屑下粳辞硙，灰飞楮就炎。
软红连日净，涨绿与春添。
归骑银垂鬛，行人玉缀髯。
微声疑霰杂，细转觉风恬。
照晚分灯力，传更错漏签。
六花千里遍，三白一冬兼。
拟絮怜才逸，充茶觉味甜。
炽炉身喜近，冻笔手慵拈。
螟螣当深入，来牟预可占。
冷魂冯酒唤，宁避老饕嫌。